Haurrentzako elkartasun azokaren balorazioa, positiboa

Elkar-ekin taldeak Gabonen bueltan egin zuen haurrentzako elkartasun azokaren balorazio positiboa egin du. "Azokaren helburuei dagokionean urrats txiki bat egin dugulakoan gaude", azaldu dute. Hemen Elkar-ekinen balorazioa:

Ezer baino lehen eskerrak eman nahi dizkiegu Haurrentzako Elkartasun Azoka posible egin duten herritar guztiei; bereziki jostailuak ekarri dituztenei eta azokaren prestaketan eta azokan bertan lanean aritu direnei.

Guztira 50 herritar aritu gara lanean azoka aurrera ateratzeko. Besteak beste, jostailuak jasotzeko txandetan, muntaia eta jasotze lanetan, salmenta postuetan, buzoneoa egiten, kartelak itsasten, jostailuak ordenatu eta prestatzen zein prezioak jartzen aritu gara.

Mila jostailu baino gehiago ekarri dituzte herritarrek. Horietatik ehun beharrik handienak dituzten herriko familien artean dohain banatu ditugu, eta 600 jostailu baino gehiago saldu ditugu prezio merkeetan.

Mila euroko sarrerak izan ditugu azokako egunetan, eta egindako zozketarekin beste 850 euro atera ditugu. Irabaziak antzeko proiektu eta egitasmoak bultzatzeko erabiliko ditugu datozen hilabeteotan.

Azpimarratzekoa da Sanjuandegi Auzolanean auzo elkartearekin eta Baigerarekin elkarlanean ireki dugun bidetxoa. Oso balorazio positiboa egiten dugu harreman horiei dagokionez. Aurrera begira ere elkarlanean jarraituko dugulakoan gaude. Biei ala biei egindako lana eskertu nahi diegu.

Azokaren helburuak bi ziren: batetik, behar handienak dituzten herriko umeei jostailuak eta arropa eskaintzea eta, bestetik, data horietarako kontsumo neurrigabeari galdera ikur bat jartzea, kontsumitzeko modu orekatu bati bide eginez. Zentzu horretan, materiala berrerabiltzea eta beharren araberako kontsumoa bultzatzea ere izan da azokaren xedea.

Helburu horietan urrats txiki bat egin dugulakoan gaude. Aurrera begira ere antzeko egitasmoak bultzatu nahi ditu Elkar-ekin taldeak, egungo eredua sustraitik aldatu eta justua eta solidarioa izango den Azpeitia baten alde lanean jarraituz. Aldaketa handiak beharrezkoak dira, baina argi dago egitasmo txikietatik egingo dugula horrainoko bidea.

Elkar-ekin kolektiboak ateak zabalik ditu interesa duten herritar guztientzat. Ostegunero biltzen gara Azpeitiko Sindikatu Zaharrean, 19:00etan.


Hondakinen kudeaketari buruzko hitzaldia, etzi

Hondarribiko Bilduk antolatuta, hondakinen kudeaketari buruzko hitzaldia emango dute etzi arratsaldeko zazpi terdietatik aurrera Zuloaga Etxean. Hitzaldia Gipuzkoako Hondakinen Kontsortzioko lehendakariordeak, Ainhoa Intxaurrandietak emango du, eta Gipuzkoak erraustegia beharrezko duen edo ez, argitzeko aukera izango dute.


Junqueras, Sanchez eta Cuixartek NBEren esku jarri dute beren auzia

Nazio Batuen Erakundearen erabakia ez da Espainiarentzat loteslea izango, baina espetxetik ateratzeko "presionatzeko" balio izango du.

Oriol Junqueras ERCko buruak, Jordi Sanchez PDeCATeko buruak Kataluniako Parlamentuan, eta Jordi Cuixart Omnium Culturaleko presidenteak beren espetxeratzea Nazio Batuen Atxilotze Arbitrarioen aurkako Lantaldearen esku jarri dute ostegun honetan.

Ben Emmerson nazioarteko eta giza eskubideen legegintzan aditua den Erresuma Batuko abokatuk, gaur (osteguna), Londresen emandako prentsaurrekoan adierazi duenez, atxiloketok oinarrizko eskubideak urratzen dituzte; eta, ildo horretan, NBEk Espainia "presionatu behar du pertsona horiek atxilotuta jarraitu ez daitezen".

Atxiloketa Arbitrarioaren Lantaldea 1991n sortu zuten, NBEren Giza Eskubideen Kontseiluak bultzatuta. Bertan, adituek nazioarteko itunen, esaterako, Giza Eskubideen Deklarazioaren, aurkako espetxeratzeak ikertzen dituzte.

Argudioak

Abokatuaren hitzetan, atxiloketa horiek "giza eskubideen legeari irain" egiten die, hainbat arau urratzen baitituzte: alde batetik, elkarte eta adierazpen askatasuna, eta bestetik, bizitza publikoan parte hartzeko eskubidea. Hori dela eta, espetxeratuak arrazoi politikoengatik diskriminatu egin dituztela uste du Emmersonek.

Bestalde, matxinatze eta sedizio delituak "kargu kriminal eutsiezinak" direla esan du; halaber, espetxeratuak pertsona baketsuak direla uste du, eta azkenik, Espainia gaizki ari dela salatu du, Europako beste herri demokratikoek jardungo liratekeen bezala jokatzen ez dabilelako.

Lantaldeak Junqueras, Sanchez eta Cuixarti arrazoia emango balie, hurrengo pausua Estrasburgoko Giza Eskubideen Europako Auzitegira jotzea izango litzateke, eta kasu horretan, epaitegi horren erabakia Espainiako Gobernuarentzat "loteslea" izango litzakeela gogoratu du abokatuak.


Auzitegi Gorenak Urolaren itsasadarreko plana bertan behera utzi du

Auzitegi Gorenearen administrazioarekiko auzietarako II. salak bertan behera utzi du Urola ibaia babesteko plan berezia, EFE agentziak jakitera eman duenez. Ekimenaren "bideragarritasun ekonomiko" ezaz baliatu da Auzitegia erabaki hau hartzeko.

Antonio Mateosek eta Promotora Vascongada S.A.-k aurkeztu zuten helegitea Auzitegi Gorenean behin Euskal Autonomia Erkidegoko Auzitegi Nagusia plana onartu zuenean. Orain, Gorenak aintzat hartu du errekurtsoa eta bertan behera utzi du EAEko auzitegiaren erabakia.

Ekimenak bideragarritasun ekonomikorik ez duela argudiatu du Gorenak neurri hau hartzeko. EFE agentziak emandako informazioaren arabera, desjabetzak egiteko 1,6 milioi euro beharko lirateke eta planaren aurreikuspenetan 104.666 euro jasotzen dira. Lursailak berreskuratzeko, berriz, 2,9 milioi euro beharko liratekela dio Auzitegiak eta aurreikuspenetan 27.000 euro jasotzen direla.

Zumaiako Udalak eta plan honek eragina duten beste udalek ez dute oraindik sententzia jaso. Behin aztertzen dutenean egingo dute balorazioa.


Birziklatu ezin diren hondakinen biltegia Zestoan jartzea erabaki dute

Materia tratatuta egongo denez, «bizigabea» izango dela gogorarazi du Gipuzkoako Diputazioak.EAJk salatu du ez dutela argibiderik eman

Hautatu dute Gipuzkoako Foru Aldundiko arduradunek birziklatu ezinik geratuko diren hondakinen biltegirako kokagunea: Zestoako Osinbeltz harrobian jarriko dute. Horra Zubietan egingo duten plantatik —hondakinen tratamendu mekaniko eta biologikorako prestatuta egongo da— ateratako materia eramango dutela gogorarazi dute aldundiko buruek, eta ez duela ingurumenarentzat inolako kalterik ekarriko. «Materiak ez du ez usainik ez lixibiaturik sortuko». Bilera bat egin zuten atzo Ingurumen eta Lurralde Antolaketarako diputatu Iñaki Errazkinek eta GHK Gipuzkoako Hondakinen Kontsortzioko Ainhoa Intxaurrandietak Zestoako udal agintariekin, eta erabakiaren berri eman zieten. Hemendik aurrerakoak elkarrekin ebatziz joatea nahi dutela adierazi zieten.

Biltegia hondakinen kudeaketari «soluzio garbi eta iraunkorra» emateko erabakigarria izango dela pentsatzen dute aldundiko buruzagiek. Hondakinak erre gabe —aurreko legealdian, EAJ buru zela, ezinbestekotzat jo zuten aldundiko buruzagiek errauste planta bat egitea— gaur egun irekita dauden hiru zabortegiak itxi ahal izango direla diote. Eta beste onura bat ere nabarmendu dute: biltegia egitearekin batera, Osinbeltz harrobiko espazioa «berreskuratu eta balorizatuko» dela esan dute, eta hori ere onuragarria izango dela. «Zestoarrek harrobia erabili ahal izango dute».

«Inprobisazioa» delakoan

Hondakinen kudeaketaren inguruan desadostasuna handia da Gipuzkoan, eta, albiste horren harira, kritikak jaso ditu berriro foru gobernuak. Atzo, esaterako, kritiko mintzatu zen Xabier Ezeizabarrena batzarkide jeltzalea: «Errazkin jaunaren larrialdiko agerraldia eskatu dugu». Esplikatu zuenez, ez dute azpiegitura berri horren gaineko txosten teknikoen edo ingurumen baimenenen gaineko azalpenik jaso. «Espero dugu agerraldian Errazkin jaunak egutegi bat aurkeztea». Argi utzi zuen, hala ere, erabakia okerra iruditzen zaiela, «inprobisazioaren» fruitu.


Hauteskunde kanpaina hasteko afari-merienda egingo du Oiartzungo EH Bilduk

Hilaren 25eko Europako Parlamenturako hauteskunde kanpaina hilaren 9an hasiko da. Horregatik, egun horretan, 20:30etik aurrera, pintxoekin eta edariekin afari-merienda prestatu du Oiartzungo EH Bilduk herriko kanpaina abiatzeko. Nahi duen oro joan daiteke plazan egingo duten jardunera.


Xabi Libre Eguna egingo dute bihar Plentzian

Datorren urriaren 14tik aurrera, Xabier de la Maza Peña gazte gorliztarra epaituko dute Espainiako Auzitegi Nazionalean beste 39 neska-mutilekin batera. Bakoitzarentzat seina urteko espetxe zigorra eskatu du fiskalak, Segi gazte erakunde ilegalizatutako kideak izatea egotzita. Gauzak horrela, larunbat honetan, irailak 21, Xabi Libre Eguna egingo dute Plentzian. Horrenbestez, motor karabana herrian zehar, txupinazoa eta trikipoteoa, bertso bazkaria, mus eta igel txapelketak, epaiketa politikoen aurkako ekitaldia eta kontzertuak egongo dira 11:00etatik aurrera. Gazteen aurkako epaiketaz gain, urriaren 17an abiatuko dute "herriko tabernen" auzia: 36 akusatuen artean dira Jose Luis Franco eta Maite Amezaga algortarrak eta Izaskun Barbarias urduliztarra. Hainbat urtez Getxoko Udalean lan egin eta PPk bertatik kaleratu nahi izan zuen Sabin del Bado sondikarra ere auziperatuta dago sumario honetan. Argazkian, Xabi de la Maza.

Gazte independentisten aurkako azkenaurreko sarekada 2009ko azaroaren 24an abiatu zuten Espainiako Polizia Nazionalak eta Guardia Zibilak, Fernando Grande Marlaskaren aginduetara. Goizaldean, 35 lagun atxilotu zituzten Hego Euskal Herrian, Segiko zuzendaritzako kideak zirela leporatuta. Egun hartan ez zen atxiloketarik izan Uribe Kostan.

Hurrengo hilabetean, abenduaren 18an, ordea, Xabi de la Maza Peña atxilotu zuen Espainiako Polizia Nazionalak Gorlizen, bere etxean. 21 urte zituen orduan De la Mazak. Aurreko sarekadaren harira "Xabierren izena epailearen autoan ageri zen, eta auzitegira aurkezteko asmoa zuen hori dela eta" azaldu zuen orduan Amnistiaren Aldeko Mugimenduak. Inkomunikazio egoera ezarri zioten de la Mazari eta kexka nagusitu zen senide, lagun eta auzokideen artean, "operazio horretan atxilotutako gazte gehienek tortura eta tratu txar ugari salatu" zituztelako. Ordutik, Gorlizen eta Plentzian atxiloketa salatzeko hainbat ekimen burutu zuten.

Hiru egun beranduago, Marlaskak De la Maza espetxeratzea agindu zuen, Segi "erakunde terroristako kide" zelakoan.

Inkomunikazioa altxatu ostean, Xabierrek Poliziaren esku egondako egunetan "etengabeko mehatxuak eta irainak" jasan zituela salatu zuen. Bere gertukoek kontatu zutenez, inkomunikatuta igaro zituen hiru egun haietan "bere burua erruduntzat jotzea bilatzen zuten mehatxuez" aparte, gazteak "galdeketa ilegalak" jasan zituen. Gorlizetik Bilborako trasladoan, poliziek Sopelako hondartzara eramatearekin mehatxatu zutela salatu zuen, "bertan inor ez zegoelako eta berarekin nahi zutena egingo zutelako". Tortura salaketa horiek Alacanteko epaitegiaren aurrean berretsi zituen gazteak, 2010eko uztailaren 13an. Gainera, bera mehatxatu zuten agenteak identifikatu ahal izango zituela ziurtatu zuen gorliztarrak.

543 egun preso eta herritik ehunaka kilometrora eman ostean, eta senideek 30.000 euroko bermea ordainduta, 2011ko maiatzaren 28an kaleratu zuten Xabier de la Maza. Egun horretan egin zioten lehenengo harrera. Ekainaren 4an, berriz, ongi etorri ekitaldia egin zioten Gorlizko eta eskualdeko 200 auzotarrek baino gehiagok.

Xabi Libre Egunaren kartela (jpg)


Bilera gaur, Udalarekin

Udalarekin bilduko dira gaur Osiñagako auzotarrak,

arratsaldeko 19:00etan Udaletxean. Horrela, Udalak segida eman nahi dio auzoz auzo egiten ari den bilera errondari. Bilerak irekiak dira, auzotar guztientzat. Datorren asteazkenean, Zikuñagako auzotarren txanda izango da.


Zinkoenean, zita

Preso, iheslari eta deportatuen senide eta lagunek kontzentrazioa deitu dute gaur Zinkoenean 20:00etan: «kalera atera behar dugu guztion eskubideak

aldarrikatzeko».


Ipar Koreak misilak prestatu ditu AEBei eta Hego Koreari eraso egiteko

AEBek bi hegazkin bonbaketari bidali ostean, Kim Jong-un Ipar Koreako liderrak misilak prestatu ditu "edozein momentuan eraso egin ahal izateko".

Kim Jong-un Ipar Koreako liderrak "misil estrategikoak" prestatzea agindu du "edozein momentuan AEBetako eta Hego Koreako lurraldeei eraso egiteko", KCNA Ipar Koreako albiste-agentziak jakinarazi duenez.

Gauzak horrela, misilak "prest daude Ozeano Pazifikoan AEBek dituzten gune militarren, Hawaii eta Guam barne, eta Hego Korearen aurka egin ahal izateko".

Joan den egunean AEBek B-2 Spirit bi hegazkin bonbaketari bidali zituen Hego Koreara, hainbat maniobra militarretan parte hartzeko asmoz. Zentzu horretan, "AEBetako xantai nuklearrari errukirik gabe erantzuteko" eskatu dio Ipar Koreako liderrak Armadari.

Hego Korearen eta Ipar Korearen arteko komunikazio militarrerako harremana aste honetan hautsi ostean, tentsioz beteriko uneak bizi dira azken egunotan.

Izan ere, martxoaren 7an Nazio Batuen Erakundeak Kim Jong-unen erregimenaren aurkako zigor berriak iragarri zituen, Ipar Koreak otsailean egindako froga militarra gaitzesteko.


III. Alkaiaga Trail lasterketa eginen da uztailaren 21ean

Larunbat arratsaldeko 18:00etan abiatuko da proba nagusia eta ordu erdi lehenago neska-mutikoena

Uztailaren 21ean jokatuko da III. Alkaiaga Trail lasterketa, Alkaiagako sasi-ardi artzai batzordeak antolatua. Hirukotez osatutako taldeek erreleboka egin beharreko proba izanen da, eta guttienez neska batek parte hartu beharko du talde bakoitzean. Emakumezkoek 2 kilometroko ibilbidea osatu beharko dute Meakako parajetik iraganda eta gizonezkoek berriz 3 kilometroko lasterketa Baldrun-Sorotik buelta eginez.

Uztailaren 21ean jokatuko da III. Alkaiaga Trail lasterketa, Alkaiagako sasi-ardi artzai batzordeak antolatua. Hirukotez osatutako taldeek erreleboka egin beharreko proba izanen da, eta guttienez neska batek parte hartu beharko du talde bakoitzean. Emakumezkoek 2 kilometroko ibilbidea osatu beharko dute Meakako parajetik iraganda eta gizonezkoek berriz 3 kilometroko lasterketa Baldrun-Sorotik buelta eginez.

Lasterketa larunbat arratsaldeko 18:00etan izanen da helduentzat eta aitzinetik gaztetxoentzako saioa izanen da, 17:30etik aitzinera. Giro herrikoia izaten du lasterketak, nahiz eta antolatzaileek kartelean txantxetan diotenez, «Munduko Mendi Koparako puntuagarria izanen da».

Partehartzaile bakoitzak 5 euro ordaindu beharko du eta lasterketa ondoren merendu-afaria izanen da denentzat, parrillada eta paellaz osatua. Parte hartzen ez dutenek afarira joan daitezke 5 euroren truke, egunean bertan edo Pikabea harategian aldez aurretik txartela hartuta.


Espetxe gehiago ez eraikitzea eta zaharrak berritzea erabaki du Espainiak

Zubietan kartzela berria egiteko lanak martxoan eten zituzten; PSOEren kudeaketa «penagarria» kritikatu du PPk

Espainiako Gobernuak ez du kartzela berririk eraikiko, oraingoz bederen. Eraikin berriak egiteko lehiaketa publikoak bukatu gabe ziren kasuentzat, prozedurak bertan behera utzi ditu. Egoera horretan zen Gipuzkoako kartzela berriaren egitasmoa, Zubietakoa. Martxoan, PPren gobernuak eten egin zuen plana. Atzo, Espainiako Barne Ministerioak 2013ko aurrekontuen berri eman zuen; aurtengoa baino %4,5 txikiagoa izango da —1.1142 milioi euro—. PSOEren gobernuaren kudeaketa «penagarria» izan zela, eta beharrezko ziren baliabideak jarri gabe kartzela berriak egiten aritu zirela salatu zuen Angel Yuste Espetxeetako zuzendariak. Aurreztutako diruarekin lehengo espetxeak zaharberrituko dituzte.


Hozkailuan heltzen den adiskidetasuna

Hogei urteren ostean elkartzen diren bi lagunen istorioa dakar Huts Teatrok Bermeoko Nestor Basterretxea aretora. Ander Lipus eta Patricia Urrutiak lagun izatea zer den erakutsiko dute.Umore beltzaren ukituagaz, hozkailuaren hoztasunetik, baina lagun arteko hurbiltasunak sortzen duen berotasuna- gaz. Formatu txikiko antzezlana da Ander Lipus aktore markina-xemeindarrak oraingoan aurkeztu duena. Artedramak ekoiztuta, Huts Teatroren izenpean ari dira biran. Lipusek azaldu legez, formatu txikiagoko obra sortzea zen asmoa, horrek aukera gehiago eman ditzakeelako eta leku gehiagotara heltzea posible egiten duelako, herri txikiagoetara, hain zuzen ere. Unai Iturriaga bertsolari durangarrak idatzi du gidoia, eta gustura dabiltzala esan du Lipusek: «Jendeak oso ondo hartzen duen lana da, eta espero dugu berdin jarraitzea».Gabonetan geldialdia egin ostean, aretotik aretora dabiltza berriro. Hogeita hamar bat emanaldi eskaini dituzte dagoeneko, eta beste horrenbeste edo gehiago nahiko lituzketela esan du aktoreak; ehunera heltzea ondo legokeela dio, eta horretarako presarik ez daukatela.Barikuan Bermeon egongo dira, 21:00etatik aurrera, Nestor Basterretxea aretoan. Gernika-Lumon ere antzeztuko dute obra, otsailaren 3an, 20:30ean, Lizeo antzokian. Laguntasunari gorazarreLagunen arteko harremana da Hozkailua obrak kontatzen duena. Aspaldiko lagunak dira Karlos eta Maite; sasoi batean punkiak izan ziren. Hogei urte egingo dituzte elkar ikusi barik, eta bat-batean, Maitek Karlosi deituko dio, Hendaian dagoela, hozkailu bategaz. Maitek bien lagun min Jimmyren hilotza dakar hozkailu barruan. «Lagun onak ziren hirurak, baina ez Karlosek ez Maitek ez dakite Jimmyren herria zein den, bertan lur emateko».Hozkailuagaz hara eta hona, hilotza eta garagardo latak barruan, sasoi batekiko kutsu nostalgikoa ere nabari daiteke obran. Antzezlana girotzen duten abestiek ere garai hartara jauzi egiteko aukera emango diote publikoari. «RIP, Kortatu, The Clash, Eskorbuto, Hertzainak, Baldin Bada… Bizi nahi dut…. abestia agertzen da obran. Maite eta Karlosentzako badu abesti horrek halako oroitzapen berezi bat».Istorio gaurkotuaOrdubeteko obra eta bi pertsona kontakizun osoa antzezteko. «Exigentea da, egia da. Biak bata besteari entzuten, batzuetan oihukatzen. Hala ere, asko gozatzen dugu», dio Lipusek. Istorio polit eta samurra da publikoak ikusiko duena, baita adin tarte bateko pertsonek dituzten kezkak ere. «45 urte inguru dituzte pertsonaiek, eta badaude galdera batzuk, beharbada, gazteago edo nagusiagoek ez dituztenak; aitatasunaren eta amatasunaren gaia, esaterako».Gaur egungo gizarteari ere kritika egiten dio, zelanbait, obrak. Bi pertsonaiaren gorabeherak barik, bi pertsonaren gorabeherak erakutsiko ditu lanak.Manex Fuchsen zuzendaritzapean, musika ondarrutarrek jarri dute: Asier Ituartek sortu du musika, eta Keu Agirretxeak sartu dio gitarra.


Mende eta laurden zintzilik

Munduan lehenengo zubi esekia izan zen, eta Bizkaiko sinbolo da gaur egun: Bizkaiko Zubiak 125 urte beteko ditu aurten, eta oraindik ere ezinbesteko zerbitzua ematen du.


Sutea piztu da Bermeoko Alde Zaharreko eraikin batean

Hiru solairuko egurrezko eraikin batean piztu da sua, Aurrekoetxea kalean. Hiru eraikin hustu dituzte.

Sutea piztu da gaur goizean, 10:30 aldera, Bermeoko Aurrekoetxea kaleko 45. eraikinean, Alde Zaharrean. Hiru solairuko egurrezko eraikina da, eta hustu egin dute.

Eusko Jaurlaritzako Segurtasun sailak jakitera eman duenez, aldameneko bi eraikinak (43. eta 47. zenbakidunak) ere, hustu egin dituzte, badaezpada.

Derioko, Artatzako eta Uriosteko suhiltzaileek hartu dute parte itzaltze lanetan. Azken datuen arabera, inork ez du minik hartu.

Bermeoko Udalak jakitera eman duenez, su hartu duen eraikinaren azterketa teknikoa egingo dute datozen egunotan, eta horren araberako erabakiak hartuko dituzte. Oraingoz, 45. zenbakiko bizilagunek ezingo dute euren etxera itzuli.

Udalak gaineratu duenez, bestalde, suhiltzaileek 20 bat minutu behar izan dituzte, abisua jaso dutenetik sutearen lekura iristen. 11:45 alderako kontrolpean zuten sua, eta 13:10erako lortu dute guztiz itzaltzea. Halere, arratsalde osoan suhiltzaile talde bat geratuko da eraikina zaintzen.

Halaber, Aurrekoetxea kalea itxita egongo da ibilgailuentzat ondorengo orduotan.

Idurre Bideguren Bermeoko alkatearen hitzetan, sute honek berriro ere agerian utzi du "beharrezkoa" dela herrian suhiltzaile talde bat egotea beti.

Bermeoko Udalak behin baino gehiagotan eskatu dio Bizkaiko Aldundiari suhiltzaile talde bat modu iraunkorrean Bermeon izatea, sute arriskuagatik. Berriro bideratuko dute eskaera.

Bost urte, Alde Zaharra suak hartu zuenetik

Joan den apirilean bete ziren bost urte, Bermeoko Alde Zaharrean azken urteotako suterik handiena piztu zenetik. Zortzi eraikin erre ziren, eta horietako hiru eraitsi egin behar izan zituzten. 22 herritarrek galdu zuten etxebizitza sute hartan.

Joan den otsailean, berriz, Alde Zaharreko beste eraikin batean piztu zen sua, eta sei pertsona erietxera eraman zituzten, kea arnasteagatik.


«Izugarri nabaritzen dugu mugimendua eta giro berezia»

Asko dira Jazzaldia maite duten herritarrak, eta euren egunerokoa guztiz aldatzen dute jaialdiaren datetan. Profil desberdinetako lagunekin hitz egin dugu, euren planen berri eman diezaguten.

Joxemari Agirre: Gandarias taberna

Trinitate plazaren aurrean gaude, eta izugarri nabaritzen dugu mugimendua eta giro berezia. Berandu ixten dugunez eta afariak berandu arte ematen ditugunez, kontzertuak bukatu eta zuzenean etorri izan dira musikariak, mokaduren bat jatera. Ni ez naiz bereziki musika zalea, baina babesleek oparitzen dizkigute sarrera batzuk, eta joan ohi naiz kontzerturen batera.


Barrenetxea binakako finalean da

Endika Barrenetxea hernaniarrak Binakako Txapelketako finala jokatuko du Urrizarekin. Atzo Endika eta Etxeberria IIIari 27-40 irabazita lortu dute finalerako txartela. Hasieratik aurretik izan ziren finalistak. Finala gaur zortzi jokatuko da Galarretan eta aurrez aurre Ezkurra eta Olazar izango dituzte. Horiek, 36-40 irabazi zieten atzo Oñatz eta San Migueli, finalerdietako partidua. Galtzen hasi arren, partiduari buelta ematea lortu zuten finalistek.


Mikel Alzola gernikarra nagusitu da Kortezubiko desafioan

Udalerriko frontoian giza proba berezia lehiatu zuten zapatuan. 930 harriagaz untza bat zeinek lehenago egin zen erronka, eta Alzolak 16 minutu eta 45 segundotan burutu zuen desafioa.

Haren atzetik, Kortezubiko Eneko Bilbao sailkatu zen; ia lau minutuko aldea egon zen bien artean (20 minutu 35 segundoko denbora egin zuen kortezubitarrak).

Argazkia: Bizkaiko Herri Kirol Federazioa.

Lau probalari parte hartu zuten deman, baina, beste biak erretiratu egin ziren. Erandioko Gorka de la Concepcion untza laurdena eginda zuela erretiratu zen, eta Oskar Perez barakaldarrak lesio baten eraginez lehia utzi zuen, desafioa hasi eta 20 minutu pasatxora.


Jatetxe kanibal baten iragarkia begetarianoen txantxa besterik ez zen

Alemaniako Begetarianoen Federazioak egindako iragarki kanpaina baten parte zen, eta arreta deitzea zuen helburu.

Berlinen gizakiak prestatu eta jateko jarri behar zituen jatetxe baten iragarkia begetarianoen txantxa bat besterik ez zen. Alemaniako Begetarianoen Federazioak egindako iragarki-kanpaina baten zati bat zen, arreta deitzea helburu zuena.

Duela bi astetik ikusmin handia zegoen Alemaniako hiriburuan datorren hilaren 8an ireki behar zuten jatetxe bitxi hori zela eta. Interneteko iragarkian, jatetxe kanibalak emaileak bilatzen zituen bezeroei prestatzeko.

"Medikuak azterketa egin ostean zuk erabakiko duzu gorputzeko zein atal emateko prest zauden", jartzen zuen Flime jatetxeko webguneko "Nola egin bazkide" atalean.

“Begetarianoen Federazioa 1892an sortu zen eta inoiz ez genuen horrenbesteko interesa piztu", adierazi du Sebastian Zosch elkarteko presidenteak, jatetxe kanibalarena publizitatea egiteko txantxa bat besterik ez zela aitortu aurretik.

Zoschek azaldu duenez, jatetxearen jabearen izena ere asmatu egin zuten. Eduardo Amado brasildarra fikziozko pertsonaiari jarri zioten izendapen hori. Wari Amazoniako tribu kanibalaren kulturari jarraituz, gizakiak prestatuko zituztela zioten.

"Warien esaera zaharrari jarraiki, ''jatea sabela betetzea baino gehiago dela'' diogu guk ere", zioen Amadok webgunean.

Volker Nickel Alemaniako Publizitate Kontseiluko bozeramaileak gaitzetsi egin du begetarianoen ekintza eta "gehiegizkoa" izan dela iritzi dio.


Ikusi hemen Amurrioko iraileko Udal Osoko Bilkura

Gaur arratsaldean egin dute Amurrioko iraileko udal osoko bilkura. Hainbat gai landu dituzte Udalbatzan.


Ostadar SKT eta LOKE

Batzuetan kritikarako erabili izan dut zutabe hau, besteren batean iritzia plazaratzeko txoko polita iruditu zait honakoa, gaurkoan aldiz, bi goraipamen egiteko baliatuko dut.

Bereziki, herri mailan eta kirol arlo zehatz batzuetan lan handia egin duten bi talde azpimarratu nahi ditut.

Ostadar SKTko futbol saila. Herriko erreferente garbia da futbolean eta betidanik hor egon denaren sentsazioa baldin badugu ere, urte askotan zehar, pertsona askok botatako izerdiari esker dago gaur egun Gipuzkoa eta Euskadi mailako maila lehiakorrenetan. Ezin ahaztuko dugu, urteetan zehar Gipuzkoako mailetan neskek emandako pozez gain, azken urteotan, gizonezkoetan, senior mailan, gazte mailan eta kadete mailetan taldea zein lehiaketetan ari den borrokan. Ostadarrek herriko kirola sustatzeko duen helburu nagusia betetzeaz gain, talde asko maila altuko lehiaketara eramatea lortu dute eta pauso hori ematea ez da batere erraza. Zorionak eman eta nire omenaldi txikia lerro hauen bidez, isilpean lanean ari diren eta egon diren guzti horiei.

Bestetik, ezin ahaztuko dut LOKEko atletismo saila. Urte askotako lanak eta egunerokotasunean burututako kalitatezko entrenamenduek, gero eta emaitza hobeak lortzera eraman dute taldea. Argi dago, gaurko egunez, LOKEk herriko atletismoan erreferente izateaz gain, bai gizonezkoen, nahiz emakumezkoan mailetan ere, emaitza bikainak lortzen dituela eta hori noski, ez da egun bateko lanarekin lortzen. Nire miresmena adierazten diet, bertan lanean aritzen diren entrenatzaile, laguntzaile eta atleta guztiei. Atletismoak herrian bere txokoa izatea eta lehiatzen emaitza paregabeak lortzea, ez baita askotan erraza eta zuek lortzen ari zarete. Ziur nago bat baino gehiago bere talaiatik begira pozik izango dela horrenbeste maite zuen taldeak tinko jarraitzen duela ikusita.

Zorionak eman bi taldeetako sail hauei eta noski beste hainbat sailetan lanean ari diren pertsona anonimo eta kirolzaleei ere. Zorionak eta eutsi goiari!


EKOIZPENA MURRIZTUKO DUTE AURTEN

Portland enpresak jakinarazi du 2014an 300.000 tona porlan ekoitziko dituztela Olatzagutian duten egoitzan. Iazko zenbatekoarekin alderatuta %24 murriztuko dute aurten ekoizpena. Gainera, urtarrilean, ekoizpena etenda dago Olatzagutian, langileen %80ri eragiten dien behin behineko lan erregulazio espedientearen eraginez. Urrun gelditu dira 2007an Sakanako lantegian ekoitzitako 1,3 porlan tonak, eraikuntzaren krisiak zuzenean eragin baitio.


Aurorak igande goizean

Igandean goizean, 06:00etan Aurora emanaldia izango da herrian zehar, Ozenki abesbatzaren eskutik. Aurora emanaldia nafarroako ohitura bezala da ezaguna.


Arnaldo Otegi: «Denbora kontua da Euskal Herriaren sezesioa»

Arnaldo Otegi euskal preso eta Sortuko idazkari nagusi hautatuak uste du «denbora kontua» dela «Euskal Herriaren sezesioa», baina aldarrikatu du horretarako bide propioa egin behar dela, Madrilek jarrera aldatzeko zain egoteke. «Gure kezka nagusia estatu propioa sortzera eramango gaituen dinamika bat abian jartzea izan behar da, eta ez estatuaren posizioak mugiarazten saiatzeko estrategia korapilatsuak asmatzen ahalegintzea. Gure askapen estrategiak nahitaez estatuarekiko akordioetatik pasatzen badira, sekula ez dugu lortuko ez akordiorik, ez askapenik», esan dio Otegik Directa aldizkari katalanari —elkarrizketa euskaraz, Sortu.eus-en—.

Egun «negoziazio markorik» ez dagoela adierazi du. «Eta, nire ustez, ez da egongo. Estatuak ez du interesik ziklo bat ixteko. Oldarraldi errepresiboarekin saiatzen da denbora irabazten, haren beldurra eta kezka nagusia Euskal Herria Kataluniak hartu duen bidetik abiatzea delako».

EAEko ahalduntze legea

EH Bilduk etzi aurkeztuko du EAEko Herritarrak Ahalduntzeko Legearen proposamena, Portugaleten. 10:30ean, Solar plazan bilera bat egingo du gizarte eragileekin, edukiak aurkezteko eta ekarpenak jasotzeko xedez, Oskar Matute legebiltzarkideak esan duenez. «Herri oso baten lege proposamena izatea nahi dugu». Azaroaren 4an erregistratuko dute legebiltzarrean.


Ataun Kirol Elkartea mendiko txartelak egiten ariko da

ATAUN // 2018. urterako, mendian ibiltzeko federatu karnetak berritzeko edo lehenengo aldiz ateratzeko aukera emango du, aste honetan, Ataun Kirol Elkarteak. Aizkoate soziedadean (San Martin auzoan) egongo dira kirol elkarteko kideak, zerbitzu horretarako. Gaur eta bihar joan ahalko dira hara mendizaleak txartela ateratzera, 18:00etatik 20:00etara bitartean.Film emanaldiarekin bukatuko dira elkartasun ekitaldiak LAZKAO // Rwanda Elkartea abenduaren 14tik garatzen ari den Elkartasun Astean, gaur egingo dute egitarauko azkeneko ekitaldia. La reina de Katwe filma emango dute, Arerian, 21:30ean. Ugandako nekazari-eremuko neska baten historia da, benetan gertatua; xake jokoak bizitza aldatuko dio, nazioarteko jokalari izateraino. Kultur etxean, ostiralera arte egongo da argazki erakusketa eta bidezko merkataritza salmenta.


Langile bat hil da Ordizian, Kale Nagusian

Eraikuntzako langile bat hil da Ordizian, Kale Nagusiko eraikin batean lanean ari zela aldamio batetik erorita. Gertaera atzo goizean gertatu zen, 10:30ak aldera. Kale Nagusiko etxe bat berritzeko lanetan ari zen langilea, eta hirugarren pisutik erori da.

Bi anbulantzia eta Ertzaintza gerturatu ziren atzo gertakariaren lekura, eta zauritua Donostia Ospitalera eraman zuten. Ordu batzuk beranduago zendu zen, ospitalean. Langilea Donostian erroldatuta zegoen eta 57 urte zeuzkan.

Herrizaingo Sailak ez du jakitera eman aldamiotik zein arrazoirengatik erori zen langilea eta Ertzaintza gertakaria ikertzen ari dela jakinarazi du iturri berdinak.

Aurten 50 dira hildakoak

LAB sindikatuak jakitera eman duenez, aurten Euskal Herri guztian lan istripuetan edo lan baldintzen ondorioz hil den 50. langilea da Ordiziakoa. Sindikatuak emandako datuen arabera, arrazoi horiengatik 80 langile hil ziren iaz Euskal Herrian, 84 langile 2010ean, bat gehiago 2009an, 112 2008.urtean eta 120 langile 2007an.

«Prebentzioa funtsezkoa»

Gipuzkoako Foru Aldundiak oharra kaleratu zuen atzo arratsaldean, Ordizian gertatu istripuaren arira. Bertan, «lan osasunari lehentasuna emango dion lan harreman eta prebentzio eredu berria sortu» behar dela adierazi du aldundiak, eredu horrek oinarrian «lan duina eta segurua» izan behar dituela azpimarratuz.

Horretarako, gizarte eta ekonomia arloko eragile guztiak eta administrazio publikoa «norabide berean» joan behar dira aldundiaren arabera, eta Ordizian gertatutakoa ez errepikatzeko «prebentzioa, prestakuntza eta lan segurtasunaren eta osasunaren kontrako delituen jazarpena funtsezkoa» direla dio.

Gipuzkoako enpresei dei berezia egin die aldundiak, segurtasunari eta osasunari buruzko araudia «zorrotz» bete dezatela eskatuz.


Euskal Herriarekiko jarrera aldatzeko eskatu dio EAJk PPri

Andoni Ortuzarrek adierazi du «ETArik gabe jada benetako trantsizioari» ekin behar zaiola

PPk «bira» eman behar du «Euskadirekin eta Euskadirekiko politika egiteko moduan», EAJren arabera, arrazoi birengatik nagusiki: «Erkidego honetan autogobernu gehiago edukitzeko dagoen eskaera errealarengatik, eta behingoz, jada ETArik gabe eta indarkeria desagertuta, benetako trantsizioari heldu ahal izateko».

Horrela adierazi zuen atzo EAJren Bizkai Buru Batzarreko lehendakari Andoni Ortuzarrek, Efe berri agentziari eskainitako elkarrizketan.

PPk oraindik «denbora» beharko duela onartu arren, Ortuzarrek dio alderdi horrek, «bai Espainiako zuzendaritzak baita Euskadikoak ere», Euskal Herriarekiko duen jarrera iraultzen hasi beharra daukala. «Ulertu beharra daukate Euskadin benetako eskakizuna dagoela askatasun gehiagorako, autogobernu gehiagorako. Benetako trantsizioari ekiteko unea da, jada ETArik gabe, jada indarkeriaren lastarik gabe. Une egokia da 1977 eta 1979 bitartean konpondu gabe geratu zenari heltzeko», adierazi zuen Ortuzarrek.

EAJren asteburuko batzarra

Asteburuan EAJk egingo duen VI. Batzar Orokorraren inguruan, Ortuzarrek esan zuen duela lau urte egindako diagnostikoan «asmatu» izanaren «lasaitasunarekin» aurkeztuko dela bere alderdia: «Indarkeriaren fasea amaitu zela esan genuen orduan, ETA gogor egiten ari zen arren. Lau urteren ondoren, herri honek ez du berunik hegaletan, eta hegan hasteko baldintzak badira», BBBko lehendakariaren arabera.

Euskadi Nazioa Europan agiria da batzarreko gai nagusia, eta 2015erako data ezarria du Espainiako Estatuaren eta Euskal Autonomia Erkidegoaren arteko harremanetarako estatus politiko eta juridiko berri bat adosteko.


Tolosa-Alegia bidegorria, bihartik aurrera zabalik

Gipuzkoako Foru Aldundiak jakinarazi duenez, Artzabaltza eta Alegia arteko bidegorrian egiten ari diren mantentze lanak amaitzear dira. Beraz, bihartik aurrera bidegorria berriz ere zabalik izango da.


Caisse d´Epargnek talde aurkezpena egin zuen atzo

Caisse d´Epargnek Parisen duen egoitza nagusian aurkeztu zuen atzo izen bera daraman txirrindulari talde nafarrak aurtengo denboraldiko plantilla. Taldeak ez ditu aldaketa asko egin eta Alejandro Valverde izango da izar nagusia. Hiru txirrindulari nafar daude taldean: Chente Garcia, Xabier Zandio eta Hiriberriko Imanol Erbiti. Zuzendari eta teknikoak Eusebio Unzue, Jose Luis Jaimerena eta Alfonso Galilea izanen dira, eta taldeko masajista lanak Iñaki Rubio irurtzundarrak eginen ditu. Taldearen helburua Frantziako Tourra izango da, eta Alejandro Valverdek ere horretan du burua. Oscar Pereiro eta Alain Prost ere taldeko gizon sendoak izanen dira. Guztira 28 txirrindulari izango ditu taldeak, aipatutakoez gain David Arroyo, Anthony Charteau, Arnaud coyot, Matthieu Drujon, Jose Ivan Gutierrez, Pablo Lastras, David Lopez, Alberto Losada, Dani Moreno, Luis Pasamontes, Marlon Perez, Fran Perez, Mathieu Perget, Nicolas Portal, Joaquim Rodriguez, Jose JOaquin Rojas, Luis Leon Sanchez, Rigoberto Uran, Andrey Amador, Rui Alberto Faria, Arnold Jeanesson, Vasil Kiryienka eta Angel Madrazo. Txirrindulari guztiek ere, Erbitik barne, taldeko izarrak laguntzea izanen dute helburu. Iaz Caisse d ´Epargne munduko talde onena izendatu zuen UCIk, eta ea aurten iazko maila onari eusten dion Nafarroako taldeak.


ISISek kalifato islamikoa ezarri du Iraken

Estatu Islamikoak "mundu guztiko musulmanentzat iman eta kalifa" izendatu du Abu Bakr al-Bagdadi liderra.

Irakeko eta Sortaldeko Estatu Islamikoak (ISIS) kalifato islamikoa ezarri du, eta Abu Bakr al-Bagdadi "musulman guztien kalifa" izendatu du, Irak iparraldeko eta mendebaldeko zati handi bat kontrolpean hartu ostean.

Izendapen horrekin batera, Irakeko Gobernuaren indarrek Errusiaren laguntza militarra jaso dute, bost gerra hegazkin iritsi baitira matxinoen aurka galdutako lurrak errekuperatzen saiatzeko.

Indar Armatuek lurretik egingo dituen erasoei aireko babesa eskainiko diete hegazkinek, ekainaren 10ean galdutako zonalde garrantzitsuak errekuperatzeko. Egun hartan, matxinoek Mosul (Irakeko bigarren hiria) eta Bagdad iparraldeko Tikrit menpean hartu zituzten.

ISIS buru duten matxino sunnitek Irak iparraldeko eta mendebaldeko zati handiak dituzte kontrolpean, Siria ipar-ekialdean jihadisten menpe dauden lurrekin lotuta.

Kalifatoaren ezarpenean, ISISek "Irakeko eta Sortaldeko" izendapena albo batera uztea erabaki du, eta aurrerantzean "Estatu Islamikoa" izango da horren izena.

XX. mendean Turkiako kalifato otomandarra erortzean desagertutako sistema politiko horren helburua musulman guztiak kalifa bakarraren gobernupean batzea da, hori izanik agintari nagusia politikan eta erlijioan.

Hori dela eta, Estatu Islamikoak "Hau da Jainkoaren agindua" ediktuan ezarri duenez, Ibrahim ibn Awad liderra, Abu Bakr al-Bagdadi izenarekin ezagunagoa, "mundu guztiko musulmanen iman eta kalifa" izango da.

"Kalifato honekin argi utzi nahi dugu derrigorrezkoa dela musulman guztiek Ibrahim kalifa babestea eta harekin leialak izango direla hitz ematea", adierazi du erakunde jihadistak.


Maika Ariztegik Euskal Herriko ingude-jasotze txapelketa irabazi du Zizurkilen

Gizonezkoetan, Jon Lapazaren arabarra nagusitu zen urriaren 9an

Emakumezkoen eta gizonezkoen ingude-jasotze txapelketak jokatu zituzten urriaren 9an, igande arratsaldean Zirkuzkilen (Gipuzkoa). Pronostikoak bete eta Maika Ariztegi iturendarra txapeldun suertatu zen emakumezkoetan eta Arabako Jon Lapazaran gizonezkoetan.

2014an egin zen lehen aldiz emakumezkoen ingude jasotze txapelketa eta Maika Ariztegi suertatu zen txapeldun. Iaz, aldiz, bigarren izan zen, Haizea Ziarrusta bizkaitarrak baino altxaldi bat guttiagorekin. Aurten, berriz ere txapela berreskuratu du Maika Ariztegik eta minutu eta erdian 10 kiloko ingudeari 93 jasoaldi eginez marka berria ezarri zuen. Karmele Gisasola bizkaitarrak 89 altxaldi egin zituen eta Lapurdiko Aurélie Vanschamelhoutek 83.

Gizonezkoak 18 kiloko ingudearekin aritu ziren, minutu eta erdian ahalik eta jasoaldi gehien egiten. Pronostikoak betez, Jon Lapazaran arabarra nagusitu zen, 89 jasoaldirekin. Bigarren posturako lehia gogorra izan zen, bai Berriozarko Imanol Martinek, baita Unai Ardeo bizkaitarrak 83na jasoaldi egin baitzituzten. Baina nafarra pisuz arinagoa denez, bigarren postua beretzat izan da.


Arte batxilergoko ikasleen sorkuntza, ikusgai, Astran

Erretratuak, collage-ak, marrazkiak, zirriborroak, material ezberdinekin egindako eskulturak, bustoak, argazkiak, artalde bat… eta beste hainbat artelanek osotzen dute Astra eraikineko lehenengo solairuak herenegun geroztik hartzen duen erakusketa. Gernika BHIko arte batxilergoko ikasleek egindako lanak dira, eta maiatzaren 18ra bitartean egongo dira ikusgai. Erakusketa zabalik egongo da egunero, arratsaldez: 16:30etik 21:00etara.


Juan Carlos Lera Parabellum taldeko gitarra-jotzailea hil da

Taldeak sare sozialen bidez jakitera eman duenez, bihotzeko gaixotasun baten ondorioz hil da Lera.

Parabellum euskal punk rock talde ezagunaren hastapenetan egondako Juan Carlos Lera musikaria hil da bart, bihotzeko gaixotasun batengatik, taldekideek sare sozialen bidez zabaldu dutenez.

1985ean jaio zen Parabellum taldea, Barakaldon, eta 1998an utzi zituzten agertokiak. Halere, bost urteko atsedenaldiaren ostean, 2003an bigarren etapa bati ekin zioten, eta orduan ere Lera taldeko partaide zen.

Ibilbide luze hartan, bost disko grabatu zituzten, eta 2006an hainbat taldek (besteak beste, Marea, Barricada, Gatillazo, Tierra Santa, Koma, Porretas, El Ultimo Ke Zierre, Kaotiko eta Txapelpunk) Parabellum omendu zuten, haren kanturik ezagunenak moldatuz.


Aspanogi laguntzeko elkartasun azoka 11:00etan hasita Udarregi Ikastolan

Udarregi Ikastolako Lehen Hezkuntzako ikasle talde batek azoka solidarioa antolatu du ostiral goizerako (martxoak 22), 11:00etatik aurrera Agerialdeko patioan. Klasean sortutako eskulanak salduta jasoko duten laguntza Aspanogi elkartera bideratuko dute.

Arkatz potoak, jostailuak, egutegiak, karterak... Ikasleek eskuz sortutako artelanak salgai jarriko ditu Udarregi Ikastolako ikasle talde batek, ostiral goizerako (martxoak 22) 11:00etatik aurrera Agerialdeko patioan antolatu duen elkartasun azokan. Ekimen solidario honetan jasotako laguntza, Aspanogi elkartera bideratuko dute. Gipuzkoako Haur Minbizidunen Guraso Elkartea da Aspanogi. "Xede nagusia haur minbizidunaren eta bere familiaren bizi kalitatea hobetzea da, gaixotasunaren berri izaten den unetik beraien beharrei erantzun bat emanaz".

Eskertza

Gogoan izan bestalde, Udarregi Ikastolako LH6ko ikasleek Greziako errefuxiatuak laguntzeko elkartasun azoka antolatu duten joan den martxoaren 15ean frontoian. Parte hartzaile guztiei eskerrak helararazi nahi izan dizkiete, sare sozialen bidez. "LH6ko ikasleen eta Udarregi Ikastolaren partez eskerrak eman nahi dizkizuegu gure Azoka Solidarioan agertutako eskuzabaltasunagatik, bai herriko saltokiei baita bertaratu eta erosketak egin zenituztenei ere". Dirutza batu zuten duela astebeteko azoka solidarioan. "Gure ikasleek guztira 1.113 euro lortu dituzte. Diru hori Zaporeak (GKE) elkartera bideratuko da. Eskerrik asko guztioi eta bereziki LH 6ko ikasleei beraien lanagatik!"


IBAIZABAL: Teknologia berriei buruzko berriak

Gaur ere horien inguruko hiru berri ekarri dizkigu Joxe Rojasek. Hasteko, Danimarkan sakelakoaren eta garuneko minbiziaren arteko ikerketa egin berri dutela kontatu digu. Bestalde, euskara ikasteko aditzak.com webgune berria aipatu du. Eta bukatzeko, azaroan Eskoriatzan izango den Titau laburmetrai lehiaketa izan du mintzagai.

DESKARGATU HEMEN ! !!! !


Berrinventarium

Nostalgia kutsua hartzen ahal diozu duela 25 urteko ikuskizun bat berriz eskaintzeari, baina askok hartu dute pozez Henry Bengoa Inventarium maiatzaren 31n Hendaiako Varietés antzokian berriz ikusteko aukera. Efemerideak aitzakia paregabea ematen du Bernardo Atxagak, Jimu Iturraldek eta Ruper Ordorikak sortutako artefaktua zaharberritzeko.

Urteurrena ez da, dena den, aitzakia izan: Hendaiako Mugati elkarte euskaltzaleko kideei ikuskizuna gustatzen zitzaien eta horregatik ekarriko dute agertoki gainera berriz ere. Aurreratu daitezkeen berritasunen artean nabarmentzekoa da protagonista batzuk berberak izan arren, ilea urdinago ekarriko dutela okasiorako; baita 1980ko hamarkadako emanaldietan ez bezala, zigarroek itzalita eta pakete barruan iraun beharko dutela emanaldia bukatu eta teatrotik atera arte, Osasunaren Mundu Erakundearen aginduak.

Serio-edo jarrita, musikari lanetan Ordorikaren ordez Xabi Strubell ariko da; eta hogei minutu inguru erantsiko dizkiote jatorrizko ikuskizunari, azken urteotako testuak ere irakurtzeko. Hasier Etxeberria Mugatiko kideak azaldu duenez, obra berreskuratzea ezinezko misiotzat jo zuten hasieran –“bai zera, hori hilda dago” esatera iritsi omen zen baten bat–, baina hilda ez, lozorroan zegoen; eta esnatu zenean, ez zen dinosauro bat. “Bilera bat jarri Tolosan, hitz egin eta Atxagak baietz”. Hori bezain erraza izan da negoziazioa eta hori bezain zaila, Henry Bengoa Inventarium beste leku batzuetan egiteko eskaerei momentuz ezetz esatea –Bartzelonatik eta Donostiatik jaso dituzte deiak, besteak beste–.

Objektuen indar narratiboa

Zer da baina Henry Bengoa Inventarium, halako ikusmina eragiteko? Literaturaren mugetatik harago esploratu zuen ikuskizun gisa ulertzetik etor daiteke erantzuna. Testua liburutik irten zen Atxagaren eta konpainiaren emanaldietan eta irakurle bakartiak –baita irakurle ez zirenak ere– taldean joan ziren antzokietara. Diziplinak elkarlotu zituen, musika, literatura, antzerkia... Ez zen lehenbizikoa izan hori egiten, sarritan ahaztu egiten dira lehenago JosAnton Artzek egindako lanak, baina Atxagak berak Hendaiako emanaldiaren harira Berriari egindako adierazpenetan onartu zuen, horren kontzientzia handirik eduki ez bazuten ere, “sakonean” Ez Dok Amairuren eragina izan zutela.

Lehenbizikoa izan zenentz, hori ez da garrantzitsuena. Inporta duena da bere garaian ikusi zuten askok, beste hizkuntzetan aurkitzen ez zituzten gauzak aurkitu zizkiotela. “Lebitatzen atera nintzen” dio Etxeberriak, lehenbiziko aldiz ikusi zuenekoa gomutan; “hau amerikanoek ez dute” pentsatu omen zuen; “sala hartan geunden denok irudipen bera jaso genuen”. Etxeberriaren ustez testuaren narratibotasunak asko lagundu zion jende artean zabaltzerako orduan eta, analisi sakonagoa eginez, aurrerago Atxagaren literaturan maiz agertu den objektuak ordenatzeko joera nabarmendu du, “nola metroko billete txiki baten atzean idatzita dagoen zerbait izan daitekeen narratiboki potentzial handikoa”. Henry Bengoaren ausentziaren eta utzi dituen objektuen gainean eraikita baitago istorioa. Bi hilabete daramatzate lagunek haren berririk jaso gabe eta Hanburgon zeukan azken helbidera joango dira. Ez dago han, alokatutako etxearen jabeak utzi dituen gauzen inbentarioa egiteko eskatuko die eta horiek ematen duten informazio apurrarekin osatuko da kontakizuna.

Obraren ideologiari kritika

Publikoaren onespena jasotzeaz aparte eman zuen zeresana Inventariumak, 1986ko Larrun aldizkarian Antton Azkargortak egindako kritika da horren lekuko. Ikuskizunaren oinarri ideologikoak aztertu zituen eta istorioan inbentarioaren premia nola sortzen den kritikatu zuen, besteak beste: “Gutenstrasse kaleko apartamentuko jabeak inposatzen du, modu txarrez gainera (oihuka). Eta literatoek inposaketa onartu egiten dute, nahiz eta KRA esan”. Azkargortak burgesaren agintea eta idazleen otzantasuna ikusi zituen obran eta “subjektu eta historiarik gabeko saioa” iritzi zion; inbentarioak “gizakiaren jakintza eta gizakia totalizatzen eta sailkatzen saiatzen diren obrak” zirela; “argi ikusten dugu itxuraz sinplea, argia eta estetikoki erakargarria den muntaia hau ez dela inozentea. Bertan, filosofiaren gai nagusi guztiak planteatzen dira (…) Inventariumak Zaharraren alde ebazten ditu aipatu gai nagusi guztiak, literatura alienagarria eginez”.

Kritikak zein neurritaraino asmatu zuen eztabaidatzera sartu gabe –ur handiegiak dira horiek–, komeni da gogoraraztea 1980ko hamarkadaren bigarren erdian literatura konprometituaren eta autonomoaren arteko dialektika eztabaidagai zela oraindik gure artean. 1985ekoa da, adibidez, Atxagaren eta Txillardegiren arteko ika-mika ezaguna gai bera ardatz hartuta; eta klima horretan Atxagak hartutako jarrerak izango zuen zerikusirik kritiken zorroztasunarekin.

Henry Bengoaren transformazioak

Ikuskizun bakarra balitz bezala hitz egiten da Henry Bengoa Inventariumi buruz, baina hasierako emanaldietatik 1988ko urtarrilean Hondarribian eskaini zuten azkenekora iritsi arte aldatuz joan zen. Eta diferentea izango da Hendaiako saioa ere, musika Xabi Strubellek moldatzeak gaurkotu egingo duelako –Ordorikak lanpetuta dabilelako ez du parte hartuko, baina jatorrizko musikak gaur egun funtzionatuko ote zuen ere ez zeukan oso argi–; baita, lehen aipatu legez, testu berriak irakurriko dituztelako.

Formatu honetan aspaldi taularatu gabe dagoen arren, 25 urteotan Henry Bengoak egin ditu kukuak eszenatokietan. Kandido Urangak 2006an bakarrizketa modura interpretatu zuen; eta dantza flamenkora ere egokitu zuten 2000. urtean, Inventario Henry Bengoa izenburupean. Ikuskizuneko gidoia Elkarren eskutik argitaratu zuten azkenekoz eskaini ostean, musika biltzen zuen kasetearekin batera. Gero, 2004an, Pamielak berrargitaratu zuen liburua, musika CDra ekarrita, baina jada agortuta zegoen. Eta zegoen jarri dugu, Hendaiako emanaldiarekin bat eginez Iruñeko argitaletxeak berriz jarriko duelako salgai. Albiste ona, prestatu duten saio bakarrera joaterik ez dutenentzat.


Ostiraleko bertso saiorako sarrerak salgai daude dagoeneko


Les figuretes antzerki taldearen 'Gatas' antzelana ikusgai apirilaren 28an Beran

Larunbatean 19:00etan Kultur Etxean

Les Figuretes antzerki taldeak Cristina Torresek idatzi eta zuzendutako Gatas antzezlana eskainiko du apirilaren 28an, larunbatean 19:00etan Kultur Etxean. Ordu eta erdi inguruko antzerkia gaztelaniaz eskainiko dute. Berako Udalak eta Kultura Batzordeak antolatutako emanaldirako sarrera 4 euro izanen da.

Clara, Magi eta Bera familia akomodatu bateko hiru ahizpa dira. Beraien amak gidatzen du familia. Abokatu garrantzitsua da bera. Gaitz baten ondorioz bere zezenkeri eta ahizpekiko gorrotoa aterako da bistan.

Klara, alkoholarekin arazoak dituen emakume deprimitua da. Magik presionatua da. Hau berriz dibortziatu berria da baina isilpean darama, beraien ama entera ez dadin.

Bertzalde, Beak bizitza «perfektua» du eta bere hiru ahizpen gainetik amaren onespena izaten saiatuko da.


Zer entzuten dute gaur egungo gazteek?

Nolako mezuak ezkutatzen dituzte gaztetxoek entzuten dituzten abestiek?

Unai Ballestero irakasleak ikasleei gustuko dituzten abestien zerrenda bat egiteko eskatu zien. Abesti horien letra aztertu eta arazo larri batez ohartu zen: abesti askok mezu matxistak helarazten dituzte.


'En Tol Sarmiento' eta 'Puraposse' taldeen kontzertuak bihar, herriko plazan

Zortzi hilabeteren ondoren, Azkoitiko Udalak baimena emango die herriko tabernariei uztaileko eta abuztuko bi larunbatetan kontzertuak antolatzeko, herriko plazan.

Um Blem Ble herriko tabernarien elkarteak antolatuta, bihar, uztailaren 15ean, En Tol Sarmiento eta Puraposse taldeen kontzertuak izango dira herriko plazan, eta abuztuaren 12an, Willis Drummond eta oraindik zehaztu gabeko beste kontzertu bat, leku berean.

Herrian bolo-bolo dabilen gaia ekarri nahi izan genuen ekaineko aldizkarian: herriko parranda. Hainbat kexa jaso dituzte udalean gai horren biran, eta hilabeteotan sinadura bilketak ere abiatu zituzten herriko taldeek. Gaiaren aldeko eta kontrako iritziak jaso nahi izan ditugu, eta, horretarako, herriko taldeengana jo dugu, hala nola tabernariengana, udaleko ordezkariengana, udaltzaingoarengana, gurasoengana, gazteengana eta bizilagunengana. Hona hemen haien iritziak:


Euskal txirrindularitzaren gala

Denboraldi bikain hau bukatzeko datorren larunbatean Donostin Euskal txirrindularitzaren gala ospatuko da eta bertan CC BURUNDA TxEko txirrindulariak egongo dira. Lehenengo mailako kadeteetan Iosu Etxeberria Azpilikueta sailkapen nagusan 3garren geratu da eta taldeka, lehenengo mailako kadeteetan "QUESOS ALBENIZ" taldea garaile izan da.

ZORIONAK DENEI!!!! !


265. zenbakia [pdf]

Egin Klik irudian 265. zenbakia irakurtzeko

Azala: German Urteaga mutil transgeneroa.

3. orria: Ander Arizkorreta gazte altzagarra.

6. orria: Goierriko kirolariak Zumarragako ospitalean ingresatutako haurrekin.

8-9. orriak: Urretxuko eta Zumarragako hainbat lagunek apostasia egin dute eta eliza katolikotik irten dira.

12-13. orriak: Udazkeneko eguraldia.

14. orria: Ormaiztegikok ziklo-krosa duela 55 urtetik antolatzen dute.

16-17 orriak: Errezeta: txekor isatsa saltsan.


Eibarko futbolarien bideo sexualaren auzibidea, aurrera

Amaitu du epaitegiak instrukzioa; bideoa baimenik gabe grabatzea eta hedatzea leporatzen diete hiru jokalariri


Mintzodromoa Herrikoloreak ekimenaren barruan

Irailaren 15ean, Herrikoloreak ekimenaren barruan, mintzodromoa antolatuko du AEK-k. 12:00etatik 13:00era izango da, Herriko Plazako arkupeetan, Torrezuri paretik Ikurriñaren Plaza aldera.

Talde txikietan, hainbat gairen inguruan euskaraz hitz egitea da mintzodromoaren helburua.

Parte hartu nahi duenak izena eman behar du irailaren 13a baino lehen. Parte hartzaile bakoitzak bazkarirako txartela izango du.

Izena emanteko:

Telefonoa: 943 15 10 89 / 607 61 26 97

Emaila: azkoitia@aek.eus


Etxegabetzeen inguruko desadostasunak nagusi Senatuan

Hipoteken inguruko legedian aldaketak egitea da etxegabetzeen inguruan PSOEk eta Gobernuak ireki dituzten negoziazioetan akordioa lortzeko oztopo nagusia.

PPren eta PSOEren artean akordio batera iristeko zailtasunak agerian gelditu dira Senatuan, etxegabetzeen inguruan bi alderdiek dituzten desadostasunak nabarmenak baitira.

Etxegabetzeen arazoari konponbidea aurkitzeko orain egun batzuk hasi ziren Gobernuaren eta PSOEren arteko bilerak, ostegunean Gobernuak auzi horren inguruko errege lege-dekretua onartu nahi baitu.

Epe motzera neurriak hartzea premiazkoa dela adostu dute, eta baita kaleratzeak bi urtez atzeratzea ere. Sozialistek, ordea, Hipoteken Legean aldaketak egin eta behin-behineko alokairu sozialaren laguntza jaso ahal izango dutenen muga igo nahi dute, PSOEren iturrien

PSOEk proposatutako gaiak eztabaidatzeko prest daude Gobernuan, baina ez dute negoziaketa luzatu nahi, bertako iturriek azaldu dutenez.

Gaur, bi aldeek planteamendu berak egin dituzte Senatuan. Juan Manuel Fernandez sozialistak etxegabetzeak ekiditeko hainbat neurriren mozio bat defendatu du, "beharrezkoak izango liratekeen lege guztiak aldatzeko aukerarekin".

Alderdi Popularrak ordea, bi urteko luzapena nabarmentzen duen zuzenketa bat sartu nahi du batetik, eta Bankuen Praktika Onen Kodearen mugak handitu nahi ditu bestetik. PSOEk Alderdi Popularraren zuzenketa baztertu du eta azken honek mozioaren aurka bozkatzea erabaki du.


Auzo-afaria, bonba japoniarrak, erromeria, zezen suzkoa eta beste Zarugaldeko jaietan

Irailaren 1ean ospatuko dituzte jaiak. Egun bakarrekoak eta baina egitarau zabalarekin. Iaz berrekuratu zituzten jaiak 30 urteko etenaren ondoren. Aurten ez dute hutsik egingo. Jarraian duzue egitaraua.

Irailak 1

12:00etan: Txupinazoa eta haurrendako jolasak

13:00etan: Triki-bertso poteoa, eta pintxoak tabernatan doan

16:00etan: Mus eta partxis txapelketak. Izen-ematea bertan. 20 euro

18:30etan: Bonba japoniarrak

18:45ean: Buruhandiak

19:00etan: Txistulariak

21:30ean: Auzo-afaria

23:00etan: Erromeria

00:00etan: Zezen suzkoa


Birgizarteratzeren gaineko hitzaldia gaur, espetxe pastoralaren eskutik

Komunitatean birgizarteratzea. Hori da, gaur arratsaldean espetxe pastoralak emango duen hitzaldia Oarsoaldeko kristau elkarteak antolatuta. Kartzelatik pasa ostean, berriz gizarteratzearen erronkaz mintzatuko da Martin Iriberri espetxe pastoraleko kidea. Gaur izango da hitzaldia Xenpelar Etxean, 19:30ean hasita.


Sagardo eguna

Sagardo eguna izango da bihar Antziolan, auzo elkarteak antolatuta. Hernaniko sagardotegi guztietako sagardoa dastatzeko aukera izango da bertan. Goizeko 11:30etan hasita, EPAko plazan.


Edozer eta festa

Udarekin batera mozten ditu ordulariak hegalak. Lorentzo umorez bada bederen, sandaliak orpoetan kolpeka irteten dira sugandilak kostaldeko harea ale eta arroka bakoitzera, portuko zirrikitu orora. Eta ugaritzen dira jaiak. Ezer ez eta festa. Eta ahazten zaigu gure jaien osasunak egunerokotasunari hertsiki lotua jarraitzen duela. Sotilki bada ere, egunero kolpatzen gaituenaren plaza dela.

Orain gutxi arte gizarteari edozer eta festa ez ikusi egiteko lizentzia osoa eman arren, halakoei erantzuteko segurtasun zein aldartea topatzea zaila da askotan. Oraindik suma dezaket hortzak estutzen nitueneko kirrinka, iragan hilabetean lagun taldetik aldendu eta diruzorro eta mugikorra ostu zizkidatela ohartu nintzenean. Galduta, gizaseme kuadrilla bat hurbildu eta kamiseta tirantedunetik bularretakoa agerian neramala eta hobe nuela tapatu «gomendatu» zidaten.

Amaitu berri dira Baionako bestak eta «aurtengo gaitzik handiena, lehen bezala, lapurretak » izan omen dira. Hatortxu Rock jaialdiaren 20. edizioaren bestondoan balorazio positiboa egin dute antolatzaileek, nahiz eta «intentsitate baxuko hainbat eraso sexista eta eraso lesbofobo bat» salatu eta horiei erantzunez bi pertsona kanporatu behar izan dituzten. Sare sozialetako hari-lerroak irakurri besterik ez dago salatu gabeko beste hainbat gertakizunen berri izateko.

Orbanduta jarraitzen dute elkartasun eta aldarrikapenez betetako jai egunek. Eta ulertzen dut ez dela erraza Suediako Bravalla musika jaialdiaren antolatzaileen gisako erabakiak hartzea. Aurten salatutako lau bortxaketa eta 23 sexu-erasoen ondorioz hasiera batean 2018. urteko edizioa bertan behera uztea erabaki zuten arren, hurrengoa emakumeei soilik zuzentzea erabaki baitute azkenean.

Baina bileraz bilera proiektu komun eta ederrak osatzeko elkartu eta guztiok gozatu behar genituzkeen festak eraiki ostean, hauekin guztiz ezin identifikatzea mingarria da. Eta azkenaldian aitortu beharra dut kosta egiten zaidala osoki gustuko ditudan eta libre sentiarazten nauten eremuetan gozatzea. Are, horien parte sentitzea. Begirada lizun, gogoz kontrako ukipen, bortxa, gutxiespen, komun ilara eta jarraitu nezakeen zerrenda amaigabe horrez gain badelako zelatan eraisteke dugun egiturazko arazo oso bat.

Eskerrak iraultza txikien bitartez (irakur Donostiako triskantza feministak Hatortxuko pixatoki komunitarioen inguruan plazaratu duena) etengabe adreiluak arrakalatzen dihardugun.


Joseba Azkarraga (Eusko Jaurlaritzako Justizia sailburua): "Nazionalismo espainiarrak izugarrizko beldurra dio euskal gitzartearen hitzari"


Eskolaren urteurrena prestatzeko batzordea

Datorren urtean 25 urte beteko dira Lezamako herri ikastetxea gaur egun dagoen lekura eraman zela. Lehenago Udalaren eraikinean eta Goitioltza Txokoan izan zen. Urteurrena ospatzeko, hainbat ekimen eta egitasmo egingo dira ekainetik aurrera. Horren haritik lantaldea osatzeko asmoa dago eta han nahi duten guztiek har dezakete parte: ikasle ohiak, Gurasoen Elkartea, egungo ikasleak, irakasle zein irakasle ohiak, Udala, herriko elkarteak eta partikularrak. Batzarra martxoaren 23an, 19:00etan, egingo dute eskolan.


Eduardo Madina: "Albiste oso ona da ezker abertzalearena"

Eduardo Madina PSE-EEko kidearen hitzetan "albiste oso ona da" ezker abertzaleak atzo ETAri "besteen bizitzen kontra eraso ez egiteko eskatzea". ETBn egindako adierazpenetan esan du "gauzak gertatzen" ari direla. "Hilabete batzuetatik hona egoera ezohikoa bizi dugu, urte askotan ez bezala", adierazi du.


Munduko skater onenak Getxon lehiatuko dira irailean

Volcom Bowl-A-Rama skate zirkuitu profesionaleko probetako bat jokatuko da Getxon iraileko lehen astean. Arrigunagako La Kantera skatepark-a kirol horren munduko erdigune bihurtuko da, skater onenekin eta erakusketa, kontzertu eta skate kulturari lotutako era guztietako ekintzekin. Hitzorduari bukaera emateko, irailaren 6an Master eta Profesional mailetako lehiaketak jokatuko dira. Alvaro Gonzalez Kirol zinegotziak oso pozik jaso du ekitaldi horren baieztapena. "Getxoko kirolerako oso berezia den urte batean iritsi da, udalerria Europako Kirolaren Hiria 2014 izendatu den urtea baita, eta gazteen artean arrakasta handia duen modalitatea delako. Gazteak biztanleriaren funtsezko taldea izanik haiekin elkarlanean aritu behar dugu beren bizi ohituretan kirol jarduera sendotzen joan dadin", azaldu du tokiko agintariak. Bestalde, Kako skater getxotarrak adierazi du tamaina honetako ekitaldi bat Getxora iristea lortu dela udalerrian dagoen tradizio handiagatik eta nazioartean La Kantera skatepark guneak duen ospe handiagatik, neurri handi batean. "Volcom Bowl-A-Rama Getxo jai handia izango da, topagunea, aintzatespena jasotzeko gunea eta kirol hau maite dugunon protagonismoari garrantzia emateko esparru ezin egokiagoa", adierazi du. Argazkian, hainbat lagun La Kanteran patinatzen / © Getxoko Udala.

Alvaro Gonzalez Kirol zinegotziak gaineratu duenez, "erakargarritasun handiko" nazioarteko ekitaldi bat izango da, jende asko mugitzen duena, eta Getxo "skate munduaren erdigunean" jarriko duena. "Beraz, bertako ekonomiarako oso ondo etor daitekeela uste dugu", esan du.

Getxoren hautaketa duela bi urte baino gehiago hasi zen eratzen, bertako skater taldeak La Kanteraren 25. urteurrena ospatu zuenean, nazioarteko proba bat antolatzeak kirolean eta udalerrian bertan interesa piztuko lukeela uste baitzuten. Ideia gauzatu zen Chad Ford australiarra eta Kako bera eta Alain Goikoetxea elkartu zirenean, bata txapelketako arduradun nagusia eta Arrigunagako pista oso ondo ezagutzen duena, eta beste biak nazioartean sona handia duten patinatzaile getxoztarrak.

Australiarrak jakinarazi zien Europan egingo litzatekeen beste proba bat sartu nahi zutela zirkuituaren barnean, ordura arte hiru hiri sartzen ziren zirkuituan: Sidney, Wellington eta New York. Fordek berriro jo zuen Getxora udalerriak lehiaketa hartzeko baldintza guztiak betetzen zituela egiaztatzeko, eta Getxo Kirolak erakundeari Volcom Bowl-A-Rama irailean Arrigunagara ekartzeko proposamena berretsi zion.


‘Entre copas’

pelikula Biterin

Entre Copas filmea jarriko dute gaur Biterin, arratsaldeko 19:30etan. Haurrentzako ez da pelikularik asteburu honetan.


Lehen derbian, Reala garaile

Ezer askorik egin gabe, txuri-urdinak 0-2 nagusitu dira Osasunaren zelaian. Eibarrek, berriz, 1-0 garaitu du Valentzia

Ikusmina bazen denboraldiko lehen derbirako, baina ikusgarritasunetik gutxi izan du Osasunak eta Realak Sadarren jokatu duten partidak. Neurketa tristea izan da, distirarik gabekoa, baina arrunt analisi ezberdina egingo dute bi taldeek. Izan ere, Realak sasoiko lehen puntuak eskuratu ditu, eta hori zuten helburu nagusi. Lehen zatian baino hobeto jokatu dute bigarrenean, eta, behetik gorako bidea azalduta, merezita gailendu dira. Lehenbizi, kalitatezko jokaldi batean, 0-1ekoa egin du Juanmik, atsedenaldiaren atarian. Bigarren zatiari begira, Osasunak ez du aparteko susperraldirik erakutsi, eta, gainera, Unai Garciak 0-2koa egin du bere atean, zoritxarreko jokaldi batean.

Hala, bi taldeak egoera ezberdinean helduko dira ligako lehen atsedenaldira. Realak jada baditu hiru puntu, eta, aintzat hartuta datorren jardunaldian Espanyol hartuko duela etxean, baikortasunik ez da faltako Zubietan. Osasunak, berriz, iragan jardunaldiko zapore gozoa galdua izango du. Zaleen aurrean ez du ongi erantzun, eta, gainera, bi aste barru Real Madrilen zelaia bisitatu beharko du.

Eibarren garaipena

Derbiaz gain, beste euskal talde bat ere bazen lehian gaur arratsaldean: Eibar. Neurketa eskasa jokatu du Jose Luis Mendilibarren taldeak, baina, merezi gabe izan arren, 1-0 irabazi dio Valentziari. Pedro Leonek sartu du gola, bigarren zatian, penalti bat huts egin eta aldaratzean baloia sarera bidalita.


Hau ere kenduko digute noizbait

Gero eta ezatseginagoa. Azken urteetako sare sozialetako Gorroto dut futbol modernoa leloak bistaratu du, inongo ondorio praktikorik gabe, eliteko lehiaketa merkantilizatuekiko zaleek —kontsumitzaileek— nabari duten aldentzea. Kluben eta profesionalen salerosketan ari diren pertsonaia aski ilunak, erabaki guztiak balantze ekonomikoei begira hartzen direlako sentsazio etsigarria, kirolaren aberastasuna ezagutzera eman beharrean trama pertsonal txatxuen ustiaketan dabiltzan komunikabideen errazkeria... Bada zer gorrotatua. Galdutako beste guda bat da hau, ordea, entretenimenduaren industria globala ondoegi koipeztatutako makinaren beste engranaje bat baino ez delako.

Saskibaloia ez da libratzen. Behin lehiaketa garrantzitsuenak korporazio handiei entregatuta, beste nonbait begiratu beharra dago istorio benetan interesgarriak bilatzeko: Real Madrilen hamabigarren Txapeldunen Ligaz ezer interesgarrik kontatzerik ez dago. Saskibaloian panorama ez da askoz hobea. NBAko batez besteko soldata sei milioi dolarrekoa da aurten. Euroliga une jakin batean aberatsenak ziren kideek modu oportunistan itxitako koktel pribatua da. ACB liga ere ez da TDK Manresa txapeldun bilakatzea ahalbidetzen zuen txapelketa aldakor hura: bi munstro aseezinen monopolio bilakatu da, kondarrengatik aritzeagatik gustura diruditen beste gainontzeko partaideen konplizitatearekin. Ustelkeria —ustelkeria handiegirik— gabeko ikuskizuna, emozioa, giro aparta eta joko maila txukunaren bila dabilen saskibaloi modernoaren hater-ak (gizonezkoen lehiaketez ari gara, emakumezkoenak ez ditu diruak kontaminatu, zoritxarrez eta zorionez) arnasbide ia bakarra du: NCAA, AEBetako unibertsitateen arteko liga. Eta asteotan, partidak eta partidak irentsiz izugarri gozatzeko parada. Martxoa da saskibaloi zalearen abuztua.

Dentista izatera doan hori. March Madness-a, martxoko zoramena, sasoiko 68 ikastetxe onenek jokatutako kanporaketa segida zoroa da. Joan den ostegunetik da abian, eta San Antonion izango du lauko finala datorren astean. Oso erakargarri bilakatzen duen bereizgarria du: protagonistek ez dute zentimorik usaintzen parte hartzeagatik. Gainera, partaideen gutxiengoak baino ez du profesional izateko benetako xedea. NBAko All Star bihurtzera doan batek urte gutxitan dentista izango den ikaslearen aurka gal dezake finala. Horrez gain, txapelketa inguratzen duen liturgia benetan da ederra. Nahiz eta lehiak unibertsitateen campusetatik urrun jokatu, mukuru bete ohi dira pabiloiak. Europa hooligankeriaren berpizteari ikaraz so ari den honetan, pentsaezina da March Madnesseko zaleen arteko istiluren bat imajinatzea: harmaila kolore bakoitzeko milaka elastikoko bi bloketan banatzen da, baina festa bakarra ospatzeko.

Tramite nekosoa. Kirol lehiaketa perfektua, miretsi eta mimatu beharreko indiar erreserba dirudien NCAA honek identitate krisi larria bizi du. Erruduna, nola ez, bakarra eta betikoa da, lehenbiziko bi paragrafoetako narraskerien berbera: txanpona. Atletak soldata gabe ari diren arren, diru iturri oso oparoak dira kirol programak unibertsitateentzat, lantalde oso garestiez gain (Dukeko Mike Krzyzewskiren lansaria urtero ia hamar milioi dolarrekoa da), eraikin berriak ordaintzen dituztenak, besteak beste. NCAAko puntako eskola batek arropa markekin sinatu ohi dituen kontratuek ez diete inbidiarik Txapeldunen Ligako handikienei. Estatu Batuetan, urteekin aldatuz joan diren araudiak direla medio, unibertsitatetik pasatzera ia behartuta daude jokalariak. 19 urte bete arte ezin dute sinatu NBAn hitzarmenik; NFLan, institututik irten eta hiru sasoi igaro arte. Profesional izatera doazen askok, zoritxarrez, lesionatzeko eta merkatu balioa galtzeko baino balio ez duen tramite nekoso moduan ikusten dute aspaldian NCAA. Gero eta gehiago dira ikasleek pastelaren zatia jaso dezaten proposatzen duten kritikoak. March Madness-ari ere xarma lapurtuko diote akaso laster, eta beste afizio baten bila hasteko garaia izango da.


Espainiako traineru txapelketa, hondoa jotzear

Castron zen jokatzekoa asteburuan, baina Kantabriako federazioa eta Espainiakoa ez dira ados jarri. Euskadikoak antolatzeko aukera dago, baina ez egungo baldintzetan.


Geoparkeak Olatzeko Ibilbide Geologikoa inauguratuko du

Europako Geoparkeen Asteko ospakizunak domekan [ekainak 4] amaituko dira, Mutrikuko Olatzeko Ibilbide Geologikoaren inaugurazioarekin. Dena dela, domekara bitartean beste ekintza batzuk ere eskainiko ditu Geoparkeak.

Maiatzaren 19an hasita, askotariko ekintzak egin dira Geoparkeak antolatuta Mutriku, Deba eta Zumaian. Eta horietan guztietan herritarrek ondo erantzun dutela esan dute Geoparkeko arduradunek. Joan den asteko zapatuan [maiatzak 27, esaterako, 100 lagun inguruk parte hartu zuten kostaldea auzolanean garbitzeko ekintzan (behean argazki galeria –argazkiak Geoparkearenak dira–).

Bihar [ekainak 1], esaterako, Leire Arrieta hitorialari mutrikuarrak Erbesteko lehen Eusko Jaurlaritza hitzaldia eskainiko du, 19:00etan, Zabielen. Antolatzailea: Mutrikuko Udala.

Barikuan [ekainak 2], aldiz, Labarretako izakiak marrazki lehiaketako sari banaketa egingo da, 17:30ean, Debako turismo bulegoan. Horretan, Mutriku, Deba eta Zumaiako Lehen Hezkuntzako ikasleek parte hartuko dute (6-12 urte bitarteko ikasleek). “Haur eta gaztetxoek bikain erantzun diote deialdiari, eta argazki mordoa jaso dira (557 marrazki)”. Hiru kategoriatan banatuta emango dituzte sariak, ziklo bakoitzeko bat. “Kategoria bakoitzean lanik onenek diploma eta oparia jasoko dute. Horrez gain, marrazki guztien artean onena denak sari nagusia eskuratuko du (Errioxako Enciso errian dagoen El Barranco Perdido paleoabentura parkea ezagutzeko bidaia –sarrerak eta gau bateko egonaldia beretzat eta familiarentzat–).

Zapatuan [ekainak 3], 10:00etan, Flysch & Go irteera geologikoa egingo da Zumaian. Irteera Asier Hilario Geoparkeko Zuzendari Zientifikoak gidatuko du ibilaldia, euskaraz. “Txago horrek emango dio amaiera Flysch & Go proiektuari”.

Domekakoa [ekainak 4], baina, bestelako ekintza izango da. Izan ere, Olatzeko Ibilbide Geologikoa inauguratzeaz gain, Geoparkeak auzoan ipinitako interpretazio panel berriak adituen azalpenekin ulertzeko aukera edukiko dute herritarrek; Eusal Herriko Unibertsitateko eta Geoparkeko adituek gidatuko dute irteera.

10:00etatik 13:00etara egingo da ekintza, eta herritarrek doan parte hartu ahalko dute; Mutrikuko turismo bulegoan izena eman behar da (943-60 33 78). Aurreratu dutenez, 6,5 kilometroko ibilbidea izango da, baina zailtasunik ez duela edukiko esan dute. «Familia osoarentzat da aproposa». Besteak beste, Olatzeko harana ezagutu eta bertako bitxikeriak ezagutzeko aukera egongo dela esan dute.

Gogora arazi dutenez, Zer da zuretzat Geoparkea? argazki lehiaketara argazkiak bidaltzeko epea ere domekan amaitzen da. Horretan parte hartu nahi duten herritarrek Twitterrera edo Instagramera igo behar dituzte argazkiak, #Geoparkea traola erabilita.

Geoparkeen Astearen baitan antolatutako ekintzen inguruko informazio gehiago, HEMEN.


Dirulaguntzak eskatzeko epea zabalik kultur taldeentzat

Martxoaren 16an itxiko da eskariak bidaltzeko epea

Gaur, astelehena, ireki da Udaletxera dirulaguntza eskariak egiteko epea herriko kultur taldeentzat. Eskariak datorren martxoaren 12a arte, astelehena, egin ahalko dira. Eskaria egiteko aurkeztu beharrekoak honakoak dira:

Taldearen izena (CIF/NIF). Helbidea eta telefonoa

Taldearen arduraduna (NAN). Helbidea eta telefonoa

Taldeko partaideen izenak

Taldearen helburuak

2007, urte osorako plangintza

2007.urteko aurrekontua. Sarrerak/Gastuak

Taldeak eskatzen duen dirulaguntza azaldu eta aurrekontua justifikatu

Faktura edo egiaztagirien bidez, 2006an kultur batzordetik jasotako dirulaguntzaren azalpen edo justifikazioa egin

Beste zenbait ohar.

Informazio gehiagorako Udaleko Kultur Batzordera deitu beharko da: 943 15 70 68


Getxoko euskal preso politikoen senideek salatu dute Ezker Batua eta Udal Gobernuaren jarrera

Espetxea eta sakabanaketaz gain, sarritan gure agintarien errespetu falta ere pairatu behar izaten dugu preso politikoen senideek. Halaxe gertatzen da Getxoko udaletxean. Izan ere, 2003ra arte gure senideak bisitatzeko diru-laguntzak jasotzen genituen, baina Ezker Batua-Berdeak taldeak zapuztu egin du hori, haiek kudeatzen duten Gizarte Arazoetarako Arlotik. Epaileek erabakitako etena amaitu ondoren, aipatu alderdiko zinegotziak aldatu egin zituen eskariak egiteko araudia, bete ezineko baldintza berriak jarriz jadanik tramitatuta zeuden eskariei. Horren ondorioz, 2004an aurrekontuetan onartutako laguntzen laurdena baino gutxiago banatu ziren. 2005eko bisitei zegozkien laguntzak izoztuta daude oraindik, zergatia ez dakigularik. 2006koak arautu ere egin gabe daude, eta 2007koen berririk ez dugu.

Alperrik saiatu gara behin eta berriz zinegotzi horrekin eta gobernu taldeko beste batzuekin auzia bideratzen, eta alperrik eman du hitza alkateak plenoan. Gure senideak espetxean edukitzeak dakarren oinazearekin nahikoa daukagula uste dugu, eta ez dugu zertan gurekiko jokamolde hau jasan. Espero dugu hurrengo gobernu taldeak sentiberatasun handiagoa izatea presoen senideekin. Ez da horren zaila.

Getxoko euskal preso politikoen senideak


Hitz globalak gizenduz

Gero eta gehiago hitz egiten dugu burujabetzaz eta independentziaz, aldeko garenok behintzat. Halere, nire ikuskeratik ez datoz bat hitzoi emandako garrantzia eta edukiak. Hitzetan jartzen dugu indar handiagoa, edukien garapen ordenatuan baino. Horrek kezkatu egiten nau. Aldaketa sakona eskatzen duten halako hitz globalak edukien ibilbide-mapa iradokitzaileaz gizendu gabe hitz hutsalak suertatu daitezke, jatorri politikoaz hitzon aldekoak garenon lasaigarri, baina haratago zabaltzeko zailtasunez. Gaurko agertokia da horren adibide, mugatuta gaude.

Independentzia, burujabe garela egin dezakegun hautua da, beste hautu batzuk ere aukeran daudela. Hortaz, nire hiztegian burujabetza hitza nahiago, bestea baino. Burujabetzak, kontzeptuz, ez du aparteko azalpenik behar, oso ulergarria baita hitzaren esanahia. Independentziak, ostera, exijentzia handiagoa dauka, are gehiago Europako eredu nahasi eta konplexuan. Hortaz, gaur eta hemen, ulerterrazagoak diren hitz globalen aldekoa naiz ni, eta burujabetza lehenetsi. Gainera, denbora ematen digu horrek Euskal Estatuaren aldekoei Estatua ezaugarritzen joateko, Estatua sortzeko prozesua ez baita sarri irudikatzen dugun beste sinple. Zergatik tematu hainbat sektoretan bereganatzen zaila izan daitekeen terminologia erabiltzen?

Politika ulertu eta egiteko modu berriaz ari garela, hiztegia bera eguneratu beharraz ere ari beharko genuke. Kasurako, ez ditugu herritarrak burujabetza prozesura “erakarri” behar, prozesua bera zabaldu behar da jendartean, burujabetzaren beharra konpartituz. Baina horretarako, hitzetatik haratago, prozesua bideragarria ez ezik gizarte duinerako beharrizana ere izan badela zabaldu behar dugu: bertatik bertara erabaki. Eta horretan pedagogia falta handia sumatzen dut oraindik ere; sentitu legez esaten dut. Agian, abertzaletasuna bera, bere adiera klasikoan behintzat, oztopo bihurtu da gehiengo batek burujabetza sozialaren alde egiteko.

Bada esanguratsua gertatzen zaidana. Azken sasoian hurbileko prentsan hainbat gogoeta irakurri ditut prozesu subiranistaren gainean. Eta onartu egiten dut, freskotasun gehiago sentitu dut “politiko” ez direnen testuetan “politiko” direnenetan baino. Adierazgarria zait, idazkera pentsaeraren ondorioa delako. Burujabetza sozialaren aldeko formazio sozio-politiko global batek freskotasun hori “erakarri”, orain bai egokia aditza, egin beharko luke; eta freskotasun sortzaileek gehiago inplikatu beharko lukete politikaren politikan, ikuspegi berriak eta berrituak sendotze aldera. Nire ustez, burujabetza sozialaren inguruan eman behar da eztabaidarik handiena etorkizun hurbilean.


HITZARMENA NOIZ?

2005-2006. urteko kurtso bukaeraren ataritik, plazaratu nahi dugu, ikastetxe pribatu kontzertatutako irakasleek, gureganako atentzio falta eta desinteresa, bai Patronala eta baita Hezkuntza Delegaritzaren aldetik ere. Inork ez du erantzukizunik hartu nahi `homologazioaren` ardurarekin eta ondorioz, langileok SALDUTA aurkitzen gara gure eskubideak defendatzerakoan. Balantzea egiten badugu, sekulako pazientzia azaldu duen sektore bat gara, gainera, gizarte honek gaur egun dituen akatsen erantzule egiten gaituzte. Gure indarrak gainezka egin aurretik, ESKATZEN, ALDARRIKATZEN eta EXIJITZEN dugu irtenbide duin, azkar eta behin - betikoa!


Badatoz gaztiek!

Gaur, urtarrilaren 21ean Bakixako San Sebastian jaietan, Iurretako dantza taldeko belaunaldi berriak egin du dantza lehen aldiz.

Talde berrian gehiago diren arren gaur zortzi neska-mutilek dantzatu dute lehen aldiz plazan. 14 eta 18urte bitarteko gazte hauek, luzaroan alaituko dituzte Iurretako auzoetako plazak.

Aupa kuadrila! !


Gorka Eizmendi: 'Ibilbidea oso polita zen eta autoak bikain erantzun du'

Aldenuevan jokatu den lur-gaineko lasterketan nagusitu da Gorka Eizmendi, Alba Sanchezekin batera.

Gorka Eizmendik irabazi du Aldenuevan jokaturiko ralliesprinta. Denboraldia aurrera joan ahala autoa hobe ezagutuz joan dela dio pilotuak eta goranzko bidearekin urtea gustora amaitzen duela.


Errealitate birtualeko simulagailu bat garatu dute fobiak gainditzeko

Virtualware Bizkaiko enpresa da egilea. Errealitate birtualeko kasko baten bitartez gaixoak euren beldurrei aurre egiteko guneetan kokatu ahalko dira, eta konfiantza hartzen joango dira eurengan.

Virtualware Bizkaiko enpresak errealitate birtualeko simulagailu bat egin du; fobiei aurre egiteko tratamendu psikologikoak hobetzen lagunduko diete adituei. Errealitate birtualeko kasko baten bitartez gaixoek hiru dimentsioko mundu batean sartuko dira, bertan euren beldurrei aurre egin beharko diete, eta horrela, konfiantza hartzen joango dira bizitza normalerako. Hori guztia, adituek gainbegiratuta egingo dute.

Hegazkinean ibiltzea, igogailua hartzea, garraio publikoetara igotzea...Pertsona guztiek dituzte beldurrak. Baina, gizartearen bostena ez da horiek gabe bizitzeko gai; horrek antsietatea eta harreman pertsonaletan arazo larriak eragin ditzake.

Virtualware enpresak VirtualRET garatu du, hau da, gaixoek beldurra dioten egoeratan jartzen dituen errealitate birtualeko simulagailu bat. Terapeuta adituek kontrolatuta guztia.

Amerikako Estatu Batuetan duela urte askotatik fobia zehatzak gainditzeko erabiltzen da. Hala ere, VirtualRETen berritasuna, besteak beste, honako hauei aurre egitean datza: altuera, jendaurrean hitz egitea, denda batera joatea, igogailuan sartzea, intsektuak edo ospitaleei beldurra.


Elgetako eskola umeak hasita daude San Sebastian eguneko ospakizunak prestatzen

Herri Eskolako danborradak barikuan egingo du jendaurreko saioa frontoi zaharrean, 15:30ean. San Sebastian kofradiako nobleek, berriz, zapatuan egingo dute urteroko ekitaldia.

Danbor hotsa entzun da gaur Herri Eskolako jolastokian; izan ere, Haur Hezkuntzako neska-mutikoek eta seigarren mailako ikasleek prestaketa saioa egin dute. Hurrengo egunetan ere egingo dituzte gehiago barikuan dena bikain atera dadin.

Elene Aldalurrek egingo ditu aurten danbor nagusi lanak. Haren makilak markatutako erritmora joko dute danborra gainerako ikasleek.

San Sebastian eguna, urtarrilak 20, zapatua da aurten eta Herri Eskolako neska-mutikoek bezperan egingo dute jendaurreko saioa. 15:30ean ekingo diote danborradari frontoi zaharrean. Herritar guztiak daude gonbidatuta.

Kofradiako nobleak

Elgetako San Sebastian kofradiako nobleek, berriz, zapatuan egingo dute urteroko ekitaldia. Erdi Arotik datorren ohitura da honakoa eta meza entzuteko elkartuko dira 13:00etan. Jarraian, ekitaldia egingo dute sakristian eta ondoren bazkaria El Rincon de Lola tabernan. 24 lagun elkartzea aurreikusten dute. Tartean izango dira Elgetako eta Uberako nobleak. Angiozarko nobleek beraien aldetik ospatuko dute eguna.

Pena da baina aurten eskolako danborrada ez da nobleen ekitaldian izango. Zapatuarekin ospatzera ez dago eskolarik eta umeek jai dute.


Irati Osa eta Ainhoa Hidalgo bederatzigarren sailkatu dira Munduko Txapelketan

Jubenil mailako K-2an estropada jokatu da gaur goizean Gyorren (Hungaria) egiten ari diren maratoiko Munduko txapelketan baitan. Irati Osa zumaiarrak eta Barrikako Ainhoa Hidalgok osatutako ontzia bederatzigarren sailkatu da. Egindako lanarekin “gustura” daudela esan digu Iratik.

Jarraitu irakurtzen.


Angolarako janari-bilketa kanpaina egiten ari da Behar-Bidasoa erakundea

Joan den urtean egin zuten bezala, Behar-Bidasoa Gobernuz Kanpoko Erakundeak (ONG delakoa) Angolarako janari bilketaren kanpaina hasi berri du. Joan den urtean bezala, aurten ere kanpainaren helburua 100 Tona janari biltzea da. Janari hori guzia ontzi handi batzuetan bidaliko da itsasontziz. Kanpaina honetan laguntzeko, ilarrak, lentejak, garbantzuak edo arroza eramaten ahal da Peilettikira, edo dirua ingresatu Nafarroako Kutxan edo Rural Kutxan Behar Bidasoak dituen kontuetan. Diru honekin esne hautsa erosiko da.

Iaz, janaria bildu bezala eraman zen Irunera, eta han egin zituzten paketeak, baina aurten hemen bertan eginen dira paketeak. Horretan ere lagundu nahi duenak Peilettikira joan beharko du. Janariaz gain, arropa eta oinetakoak, botikak, eskolako materiala eta bertzelako gaiak bidaliko dira. Kanpaina hau urriaren 2tik 6ra zabalduko da eta egun horietan agertu beharko da Peiletti-kira janaria uztera eta paketeak egiten laguntzera. Material horiek guziak azaroan bidaliko dira Lobitoko (Angola) portura.


Andoni Egañaren teloi atzekoa: plazaz eta kultur sortzaileen funtzioaz

Garai baten ETB1an ematen zuten 'Funtzioa' saioaz ere akordatu da. Egañak berak idatzi zion abestiari letra 1989an. "Bukatu da bukatu da" esaten zuen doinuak.

Antzoki, plaza eta emankizunen mugetatik abiatuta osatu du gogoeta Andoni Egañak. Garai batean elizkizunak bezala, funtzio izango ote diren bertso saioak, aurrena bat gai batzuek jarrita eta gero bigarrenean gai berak jarrita bestea.


Artola, Urkizu eta Kolo Beasaingo jokalariak fitxatu ditu Gernikak

Pasa den denboraldian Beasainen aritu diren hiru jokalari fitxatu ditu Gernika futbol talde bizkaitarrak. Beasaingo klubak jakinarazi duenez, bizkaitarrak taldea indartu nahian dabiltza, eta bost jokalari fitxatu dituzte azken asteetan, horietako hiru, Beasaingo lehen taldekoak.

Oier Artola aurrelari alegiarrak denboraldi bikaina osatu du aurten Beasainen, 17 gol sartuta. Amateur mailako euskal selekzioarekin ere jokatu du, erregioen Europako txapelketan. Artolarekin batera, Iñaki Urkizu eskuin hegaleko jokalariak eta Ander Urdangarin Kolo-k ere talde bizkaitarrean jokatuko dute datorren denboraldian.


Eremu erdaldunean arnasgune bila

Eremu euskaldun gutxi baina biziki identifikatuak ditu euskarak Baionan. Egunerokoan euskara erabiltzeko aukera bakanak leku horietan aurkitu ohi dituzte euskaldunek.


Udalak eta Saretuzz sare sozialak lankidetza hitzarmena sinatu dute

Sei hilabeterako izango da lankidetza; herria hobetzeko helburuarekin herritarrek udaletxera joan gabe ekarpenak egin eta eztabaidatzeko aukera izango dute besteak beste sare sozial horretan.

Lankidetza hitzarmenaren bitartez, herritar orok, Alegiako Udalari ekarpenak zuzenean egiteko aukera izango du ordenagailu edo bestelako gailu mugikorren bidez. Saretuzz plataformaren bitartez, herritarrek dituzten kexa, iradokizun eta proposamenen berri helarazi ahal izango dute udalera zuzenean.

Shareweb enpresak garatu duen Saretuzz sare soziala herritarren partaidetza sustatzeko tresna da. Herritarren eta udalen arteko zubia eta ekarpenak egin, adostasuna eman, iruzkinak egin edo eztabaidatzeko aukera ere badago. Modu honetan, "Alegiako herritarren parte hartzea sustatzea espero da eta ekarpenen bidez herritarren arteko interakzioa sortzea, herri hobe bat egiteko asmoarekin", azaldu dute udaletik.

Herritarrek oso modu errazean egin ahal izango dituzte ekarpenak: http://saretuzz.com plataforman sartzen denak, modu anonimoan edo izena emanik, mapa batean modu zehatzean kokatu ahal izango du ekarpenaren gunea eta formulario bat beteaz, beronen xehetasunen berri emango du, argazki bat jartzeko aukera ere badelarik. Mapan kokatu ez daitezkeen ekarpenak adierazteko ere aukera izango da, kultur, kirola, gazteria,... ekarpenak adibidez.

Parte hartzea errazteko helburuarekin ere, herritarron eskura 627 180 571 telefono zenbakia jarri da, udalari edozein galdera, proposamen, kexa... egiteko SMS bidez.

Saretuzz plataforman eta lehen aipaturiko zenbakian jasotzen diren ekarpenak, udalak kudeatuko ditu eta ekarpenak egiten dituztenei SMS bidez erantzun bat emango zaie. Alegiako Udalak parte hartze prozesu hauetaz gain, herritarra Alegiarekin zerikusia duten albiste, ekitaldi, bando... mugikorrean SMS formatuan jasotzeko doako zerbitzua ere luzatzen du.


«’Bikarrizketa’ da barre egitea, barre egiteagatik»

Bikarrizketa izenburupean, ikuskizuna eskainiko dute Telmo Irureta eta Haritz Morrás gazteek ostegun honetan, arratsaldeko 19:00etan, Biteri kultur etxean. Sarrera doan izango da, baina aurrez, gonbidapenak eskuratzeko aukera izango da Kronikan bertan.

Koxkak, Hernaniko desgaitasuna duten pertsonen elkarteak, gonbidatuta igoko dira Hernaniko oholtzara, eta horren inguruko xehetasunen berri emateko, prentsaurrekoa eman zuten Koxka elkarteko kideek, Begoña Simonek eta Kike Parrak, eta ikuskizuneko protagonistek.

Bi pixukideen arteko harremana

Gaizka eta Xanti pixukideen arteko harremana kontatzen dute Irureta eta Morrásek Bikarrizketan. Etxea garbitu nahi dute, batez ere batek, eta horren inguruan hasten da emanaldia; azkenean ez dute garbitzen, izan ere, Iruretak berak onartu duenez: «bik ez dute garbitzen, batek ez badu nahi».

Tartean, era askotako gaiak azaleratzen dituzte, «gai normalak puntu komiko batekin», azaldu dute biek: txikitako ametsak eta oraingoak nola aldatzen diren, EGA azterketa... denetarik!

Azken finean, Haritz Morrásen hitzetan, «Bikarrizketa da barre egitea, barre egiteagatik». Eta jarraitzen dute: «txikitatik ezagutzen diren bi lagun dira Gaizka eta Xanti, antzerki zaleak dira biak, eta horregatik, obra guztian zehar tontoarena egiten pasatzen dugu».

Sarrera doan da, baina aurretik erreserbatzea gomendatzen du Koxka elkarteak; Kronikan bertan egin ahal izango da hori. Egunean bertan Biterin izango dira.

Feeling berezia, bi lagunek

Urteak dira Telmo Irureta eta Haritz Morrásek elkar ezagutzen dutela: «Donostiako antzerki eskolan hasi ginen elkarrekin, eta bertan izan ginen hiru urtez. Han geundenetik argi genuen zerbait egin nahi genuela elkarrekin, izan ere, feeling berezia izan dugu hasieratik», azaldu zuen Morrásek.

Horrela sortu zen, hain zuzen, asteazkenean Biterin eskainiko duten ikuskizuna. Ez da, ordea, eszenatokira eramaten duten aurreneko aldia: Donostiako Akuariumean eta Tabakaleran, Lasarten, Tolosan, Zumaian... izan baitira lehenago.

Euskera erraza, denek ulertzeko modukoa

Ikuskizuna euskeraz dela nabarmendu dute, baita ere. Dena den argitu dute euskera errazean dela, denek ulertzeko modukoa: «eta beste hizkuntzetako esaldiak ere sartzen ditugu, ia konturatu gabe!»


Estatuko goi-mailako taekwondoa, Arrigorriagan

Open Garriko lehiaketaren XVI. edizioa hartuko du Arrigorriagak apirilaren 14an, larunbatez. Txapelketa 10:00etan hasiko da kiroldegian eta 14:00ak arte iraungo du. Estatuko mailarik oneneko taekwondoa eskainiko dute parte-hartzaileek: hainbat erkidegotako haur eta kadete kategorietako 20 taldetako 200 borrokalari arituko dira lehian. Partaideen artean estatuko hainbat txapeldun izango dira, baita nazioarteko txapelketetan dominak lortu dituztenak ere.

Era berean, Garrikoren izenean lehiaketetan eskarmentu handia duten Arrigorriagako kirolariek ere hartuko dute parte, hainbat kategoriatan podiumera igotzeko helburuarekin. Euskadin urte gehien dituen lehiaketa da Arrigorriagako Open Garriko txapelketa.


Arixen Unanue eta Maddi Arrieta dira irabazle nagusiak Antia literatur lehiaketan

Koronavirusaren ondorioz bizi dugun egoera aintzat hartuta ez da sari banaketa ekitaldirik egingo, baina Urnietako Udalak saridun guztien berri eman du.

Hauek dira aurtengo saridunak:

Haurren kategoria

Saria (tablet bat): Maddi Arrieta 'Sirenaren ezkata' idazlanarengatik.

Saria (ebook bat): Malen Goñi 'Errealitatea eta ametsa' idazlanarengatik.

Saria (ebook bat): Malen Garmendia 'Gabon magikoak' idazlanarengatik.

Gazteen kategoria

Saria (500 euro): Arixen Unanue 'Ikusezina' idazlanarengatik.

Saria (300 euro): Mireia Lopez 'Naridoak, idazlanarengatik.

Saria (150 euro): eman gabe.


40 urte bete dira Iñaki Kijera donostiarra hil zutenetik

Bi omenaldi eskaini dizkiote Iñaki Kijera donostiarrari, haren heriotzaren 40. urteurrenean. Zehazki, gaurko egunez hil zuen Espainiako Polizia Nazionalak Ijentea eta Kanpndegi kaleen arteko izkinan. Leku horretan omendu dute Kijera, gaur eguerdian. Inor ez da hiltzen, ahazten ez badugu! lelopean ekitaldia egin dute.

Ohore handiz eramaten dugu Kijera Gaztetxearen izena. Gaur 40 urte dira Iñaki gaztea erail zutela, 40 urte ondoren herriak memoria dauka!Inor ez da hiltzen, ahazten ez badugu!Agur eta ohore Iñaki! pic.twitter.com/ExVINNGrSb— Kijera Gaztetxea (@AZgaztetxea) September 1, 2019

Atzo, berriz, Antiguako bizilagunek antolatuta, lore eskaintza egin zuten Kijerak Miramarren duen monolitoan.

(Argazkia: Kijera gaztetxea)

Iñaki Kijera 1979ko irailaren 1ean hil zuen tiroz Espainiako Polizia Nazionalak, 18 urte zituela. Errefuxiatu eta preso politikoen aldeko manifestazio batean parte hartzen ari zen Kijera, eta poliziak manifestazioa desegin zuenean hil zuten tiroz, aipatu izkinan.


Eguraldi fresko eta bustia

Ipar mendebaldeko haizea nagusituko da egun guztian zehar eta horrekin itsasotik hodei dezente sartuko zaizkigu, eta hodei hauek batez ere egunaren lehendabiziko zatian eta arratsaldearen hasieran euri dezente utziko dituzte.

Zaparrada mardulak botako ditu eta litro dezente pilatuko zaizkigu egunaren lehendabiziko zatian. Arratsalde erditik aurrera nabarmen atertzeko joera hartuko du eta eguna bukatzerako ateri geratuko da. Tenperaturek koska polita behera egingo dute, atzokoarekin alderatuz, eta eguneko erdiko orduetan 17-19 graduetatik pasatzea kosta egingo zaie.

Biharkoan, berriz, eguraldi eguzkitsua bueltan izango dugu. Goiz partetik hego ukituko haizea izango dugu eta horrekin tenperaturek gora egingo dute, 20-22 gradutara iritsiz. Zeruari dagokionez, berriz, goiz partean argiago agertuko zaigu, badirudi eguerditik aurrera goi hodei gehiago agertuko zaizkigula. Arratsalde erditik aurrera haizeak ipar ukitu bat hartuko du eta hodei baxu batzuk agertuko zaizkigu. Hala ere ez dute bestelako ondoriorik ekarriko eta eguraldi eguzkitsua izango dugu.

Etzi, eguraldi epela izango dugun arren, egoera nahastu egingo zaigu.


Jean Marc Simon: "Gipuzkoak, abangoardian egon nahi badu, birplanteatu egin behar du errauste plantarena"

Europako Zero zabor (Zero Waste Europe) mugimenduko koordinatzailea da. Katalana. Formazioz ekonomialaria. Bartzelonan bizi da. Europako hainbat erakundetan jardun du, ingurumenaren, hiri hondakinen, birziklapenaren edota zero zabor filosofiaren alde lanean, eta urtetan Bruselan bizi izan da. Arrasaten izan zen joan zen astean berbaldia ematen.

Ametsa da zero zabor espiritua?

Zero istripuak edo zero isurketak esatea bezain erreala da. Garrantzitsuena da helburu argi bat finkatzea. Eta inoiz ez aldentzea ezarritako helburu argi horretatik. Ahalik eta gehien birziklatzea eta, hori lortzeko, ekonomia birdiseinatzea: ekoizten den eta merkaturatzen den guztia, ondoren zela birziklatuko den aurreikusita izateko. Naturak egiten duena egitea izango litzateke. Naturak ez du hondakinik sortzen; gizakiok ere saiatu behar gara ahalik eta gutxien sortzen. Sortzen dugun guztia edo gehiena birziklatua eta konpost sortua izan dadila, isurketa toxikorik eragin barik.

Herritarrak prest leudeke horretan murgiltzeko?

Jakina! Jendeari benetan gauzak ondo azaltzen badizkiozu, erantzungo dizu ados dagoela, hori nahi duela. Jendeak ez du nahi erabat jasanezina den sistema bat. Ez du nahi kontsumismo basatian oinarritutako erabili eta botatzeko ekonomiarik. Gauzak ondo egiteko hobariak ematen badizkiozu, gehien kutsatzen duenak gehiago ordaintzen badu, gehien birziklatzen edo konposta egiten duena saritzen baduzu, gauzak beste norabide batzean jarriko dituzu. Zero zabor filosofia merkeagoa da eta ez du kutsatzen; ingurumena zaintzen du; aldaketa klimatikoa saihesten laguntzen du. Eta batez ere, lurretik, airetik… produktu kutsagarriak kentzea da helburua. Alergiak, minbiziak… saihesten lagun dezake. Etorkizun hobea dakar.

Bergaran, atez atekoa ezarri nahi duten herrietako baten, dagoeneko, 4.000 herritarren sinadura batu dituzte atez atekoaren aurka…

Zero zabor filosofia eta atez atekoa ez daude erabat lotuta. Esan nahi dut: zero zabor lortzeko ez da ezinbestekoa atez atekoa. Zero zabor ideiak edo filosofiak dio ekonomia eredua aldatu behar dela, ahalik eta hiri hondakin gutxiena sortzeko. Horretarako sortu behar dira sistemak, %80rainoko birziklatze maila lortzea ahalbidetuko dutenak. Hau egin daiteke atez atekoaren bidez edo atez atekorik barik. Baina errazagoa da lortzea atez atekoarekin. Orain: inoiz ez ditugu lortuko %80ra arteko birziklatze tasak, jendeari hobariak ematen ez badizkiogu. Esaterako, gaur egungo sistemarekin ez dugu sekula lortuko, gauzak txarto egitearren herritarrei hobariak ematen dizkien sistema bat dugulako. Aldatu egin behar da.

Zergatik sortu da hainbat tokitan atez atekoaren aurkako iritzi edo jarrera hori?

Hein batean, gauzak politizatu direlako. Esaterako, Flandria birziklatze mailaren txapelduna da eta, han, herri eta hiri guzti-guztiek, hau da 308 hiri edo herrik, tamaina ezberdinekoek, atez atekoa darabilte. Eta, han, kolore askotako alderdi politikoek egin zuten bat sistemarekin: izan eskumakoak edo ezkerrekoak. Italian, 1.500 herri edo hiri baino gehiagotan darabilte atez atekoa eta, orain, Erroman, Torinon, Milanen… ere, atez atekoa jartzekotan daude. Europako legediarekin bat egiteko modurik eraginkorrena da.

Noiztik daroatzate atez atekoarekin Flandrian?

Aspaldi dabiltza hiri hondakinen kudeaketarekin arduratuta, ahalik eta gehien birziklatzeko ahaleginean eta, esango nuke, 5 bat urte-edo badaroatzatela atez atekoarekin. Oso emaitza onekin. Gipuzkoako herrietan erabiltzen den ereduaren ezberdina da hango atez atekoa.

Hondakinen kudeaketa eraginkorra egiteko, ahalik eta zabor gutxien sortzea eta gutxiago edo beste era batera kontsumitzea ezinbestekoa dela diozu. Horrek talka egiten du sistema kapitalistarekin, ezta?

Ez dut uste. Gehiegizko ekonomia honetan beste modu batera funtzionatzea da gakoa. Erabili eta botaren ordez, berrerabiltzea, esaterako. Produktuen iraupena murriztu egin da azkeneko urteotan eta hori ez da bidea. Kontsumo ohiturak berraztertu eta aldatu behar ditugu. Esaterako, produktu fisikoak oparitu beharrean, gauza inmaterialak oparitu: kontzertu baterako sarrerak e.a. Hau ez da kapitalismoa zapuztea, baizik eta beste sistema jasangarriago batera aldatzea. Beste era bateko jarduera ekonomikoak bultzatzea. Eredua aldatzeko hobariak ematearen aldekoa naiz. Esaterako, jendeak sortzen duen zaborraren arabera ordaintzea tasak; urarekin, argi indarrarekin edo telefonoarekin egiten dugun moduan.

Zergatik zaude errauste planten aurka?

Azaldu dudan guztiarekiko koherentziagatik. Baliabideak eskasak diren sistema baten, maximizatu egin behar da berrerabilpena eta materialen zikloa itxi egin behar da. Errauste plantak zera egiten du: materialak edo baliabideak hartu eta erre. Ikuspuntu energetikotik ere ez da logikoa plastikozko ontzi bat erretzea, trukean errekuperatuko duzulako oso gutxi. Logikoagoa da ontzi hori birziklatzea, emisioen %75 edo %80 errekuperatuko dituzulako. Argi dago: errauste plantak errekurtsoak erretzen ditu. Ez da belaunaldi berriendako irteera. Emisioak txikitzea baldin bada helburua, errauste planta ez da irtenbidea. Beste arrazoi bat: Europa hegoaldean lur arazoa dago, geroago eta lur lehor eta balio bako gehiago ditugu, eta konpostak eskaintzen du lur horiek aberatsago egiteko soluzioa.

Europan badira, hiri erdietan, gainera...

Uste dut aurreko agintaldian Gipuzkoarako planteatu zen proiektua erabat gehiegizkoa zela. 90eko hamarkadan izan zezakeen logikarik, Europako errauste planta gehienak ordukoak direlako. Baina, une honetan, esaterako, Holandan errauskailuak ixten dabiltza; hiri hondakinak inportatzen ditu Erresuma Batutik, errauste plantetan erretzeko. Alemanian ere antzera. Argi dago errauskailua ez dela etorkizuna. Danimarkan daude errauste plana gehienak eta estrategia aldatu dute han, denak ixten joateko. Gipuzkoak, hiri hondakinen kudeaketari dagokionez, abangoardian egon nahi badu, birplanteatu egin behar du errauste plantarena. Duela 20 urte balitz, akaso, baina egun beste norabide batetik doa hiri hondakinen kudeaketarena.

Errauste plantaren aldekoek, besteak beste, diote balorizazio energetikoa ahalbidetzen duela eta 60.000 gipuzkoarren argindar premiak aseko lituzkeela…

Bai, egia da argindarra sortuko litzatekeela Zubietako errauskailuan. Argindar gutxi, halere. Argindarra bai, baina berririk ez luke errekuperatuko Zubietakoak. Hortaz, planta horren inefizientzia nabaria da. Ez da kudeaketa modu egokia.


Auto baten motorrak su hartu du Ildefonso Gurrutxaga kalean, eta suhiltzaileek bertaratu behar izan dute

Ildefonso Gurrutxaga kalean, auto bat ketan hasi da, 11:10 aldean. Autoaren motorrak su hartu du, eta udaltzainak eta suhiltzaileak bertaratu dira gunera. Eusko Jaurlaritzaren Segurtasun Sailak jakinarazi duenez, matxura batek eragin du sua. Dagoeneko kontrolpean dago egoera. Argazkian, lehen lerroan ageri den auto beltza da ketan hasi dena.


"Euskal Idazleen Elkarteak euskal kulturak duen ikusgarritasun arazo bera dauka"


Joxan Artze gogoan, bere heriotzaren bigarren urtemugan

Sortzaile usurbildarra zendu zenetik bi urte beteko dira igandean (hilak 12). Bigarren urtemuga honetan ere Artze oroitu eta omentzeko aukera izango da Sutegi udal liburutegian antolatu duten erakusketatxoari eta erregistro liburuari esker.

Sortzaile usurbildarra zendu zela bi urte beteko diren egunotarako Joxan Artze omentzeko bi ekimen iragarri ditu Usurbilgo Udalak; batetik, hilaren 17ra arte hitz batzuk idatziz eskaintzeko aukera izango da Sutegi udal liburutegian izango duzuen liburuan. “Idatzi txiki bat, poema bat, Joxan gogoan bihotzetik ateratzen zaigun hori idatzi ahal izango dugu bertan”. Horrekin batera, epe berean, Artzeren liburuak ikusgai izango ditu udal liburutegiak.

Euskarazko irakurketa-solasaldia Kattalin Minerrekin

Udal liburutegiak urtarrilaren 22rako antolatu duen irakurketa-solasaldian aztertuko den liburuaren aleak eskura ditzakezue aurrez Sutegin bertan. Urtarrilaren 22an 19:00etan Sutegi udal liburutegian, liburutegiak berak eta Usurbilgo Udaleko Parekidetasun Sailak antolatutako irakurketa-solasaldia ospatuko da. Eider Rodriguezen “Bihotz handiegia” ipuin-bilduma aztertuko da ikuspegi feministatik, Kattalin Miner kazetari eta idazleak bideratuko duen saioan. Liburuak eskuragarri dituzue Sutegin.


Baztango Mendigoizaleak Aizkolegira joanen dira martxoaren 1ean

Inauterietan atseden hartu ondotik, mendiko botak jantzi eta itzulia eginen dute igandean Baztango Mendigoizaleek. Aizkolegira igoko dira eta horretarako, 07:30ean zehaztu dute hitzordua Elizondoko plazan. Handik, Lekarozera joanen dira eta Zarboztan barrena igoko dira Aizkolegira. Hortik, Beltzuri eta Olaberri barrena Lekarozera eginen dute buelta.

Ondoko larunbatean, martxoaren 7an, Astigarragara joanen dira (Aurtiz, Ekaitza, Ollagarata lepoa, Bianditz, Zaria eta Oiartzun). Ibilaldi hori egin nahi dutenek otsailaren 28rako izena eman beharko dute.


Osasunako lapurrak

Kirolariak ez dira oso ikasiak, eta pertsona ikasiak ez dira oso kirolariak. Ni naiz salbuespena» esan zuen Pasolini poetak.

Ez da kirolaria izan behar, ezta pertsona ikasia ere, futbol garaikidearen gaineko mafia detektatzeko. Brandenburgoko Babelsberg taldeko zaleek ere italieraz esaten dute: No al calcio moderno. Eta errespetu intelektuala ematen dute Potsdameko futbol zaleek: Karl Liebknecht deitzen da haien futbol zelaia —Rosa Luxemburg-ekin batera orduko Troikak asasinatu zuen komunista hura—. Antzera abestu zuen Sustraian Records Iruñerriko think tankak duela urtebete: «Utikan futbolari! Ez dugu galtzerik ordu bat gehiago. Utikan Osasunari! Ez dut nahi xahutzerik txanpon bakar bat gehiago»

Nafarroako langile jendeak ondo identifikatu du urteotan zer den Erregimena. Probintziako agintaritza neoliberala ez da Nafarroako presidentearekin edo UPNrekin soilik lotu. Ulertu da, salatu da, sistema integrala dela: PSN, UGT, CCOO, UAGN, Opusen Unibertsitatea, itunpeko ikastetxeak. Berriki hasi da Pasolinik —ere— «herriaren opioa», terapia antolatua, deitzen zuenaren oniritziaren amaiera. Prentsak hilabeteak daramatza hizketan: 2002 eta 2012 urteen artean 2 milioi euro ordaindu zizkion Ogasunari zergetan, 2012-2014an ordea 18 milioi (milioi bat hilabeteko). Non daude Osasunaren txanponak?

Pasolinik zioen «psikoanalista batek ere ez zuela [opioa ez hartzea] aholkatuko». Baina azken urteotan Nafarroan egon diren bizipen kolektibo intentsuenak ez dira opiazeoekin gertatu. Kaleko ekintza masiboak, tartalari eta arrantzale birtuosoak, abagunea aztertu duten liburu mardulak. Erregetzari zilegitasuna kendu zaio, Osasunbidearen bikaintasuna, Nafarroako Ubidea neurriz kanpokoa dela zabaldu da, AHTa ez da popularra, CAN eraitsi da eta orain Osasunaren garaia da. Aurrekoetan bezala, ile apaindegietan eta langile jendearen kafetegietan hasi da kontsentsua pitzatzen.


Herri barruko bizikleta bideen sarea osatzeko lanean, Arrasaten

Gaur egun Arrasateko bizikleta bideen egoera zein den eta aurrera begira Udalak zein asmo dituen jakin ahal izango da erreportajean. Mugikortasun Astearen ostean, Kulturaten zabaldutako 'Etxaluze-Musakola bizikletaz egiteko alternatibak' erakusketa ere izango da berbeta gai, Ingurumen Saileko zinegotzi Josu Peredarekin.


Dinamita apur bat, Realak Europan jokatzeko postuak bereganatu ditzan

Koska bat gorago amaitzea xede, azalberrituta daude txuri-urdinak. Imanol Alguacilek lehen aldiz gidatuko du taldea denboraldi hasieratik